title: 812 Naval Air Squadron

text: Laivue perustettiin 3. huhtikuuta 1933 Välimerellä torpedopommittajalaivueeksi yhdistämällä "HMS Gloriousin" 461 ja 462 lentueet . Laivueen kalustona oli kaksitoista Blackburn Riponia, jotka vaihdettiin tammikuussa 1934 Blackburn Baffineihin. "HMS Gloriousin" palattua Englantiin huoltoon laivue siirrettiin kesäkuussa 1934 ensin "HMS Furiousille" ja sitten helmikuussa 1935 "HMS Eaglelle". Tämän jälkeen laivue palveli maissa Maltalla Hal Farin kentällä, kunnes "HMS Glorious" palasi syyskuussa palvelukseen.


title: 812 Naval Air Squadron

text: Laivueen kalusto vaihdettiin joulukuussa 1936 Fairey Swordfisheihin. Laivue palveli Välimerellä lukuun ottamatta lyhyttä Englannissa vietettyä aikaa toukokuussa 1937.


title: 812 Naval Air Squadron

text: Toisen maailmansodan syttyessä laivue palveli "HMS Gloriousilla", joka lähetettiin Intian valtamerelle metsästämään saksalaisia saarronmurtajia ja kaappareita. Laivue palasi kuitenkin Välimerelle ja se toimitettiin Dekheilan ja Hal Farin maatukikohtiin tukemaan Egyptissä olevia maavoimia. "HMS Glorious" kutsuttiin kotimaahan Norjan tapahtumien vuoksi, mutta 812 laivue siirrettiin osaksi rannikkolennostoa miinoittamaan Hollannin rannikon kohteita.


title: 812 Naval Air Squadron

text: Laivue liitettiin maaliskuussa 1941 "HMS Argukselle" suojaamaan saattuetta, joka toimitti lentokoneita Maltalle. Yhdeksän laivueen koneista siirrettiin heinäkuussa "HMS Furiousille" suorittamaan hyökkäys Petsamoon ennen kuin se lähetettiin takaisin Välimerelle suojaamaan saattueita.


title: 812 Naval Air Squadron

text: Laivue siirrettiin "HMS Ark Royalille". Laivueen onneksi sen koneista oli riittävä määrä ilmassa tukialuksen joutuessa saksalaisen sukellusveneen uhriksi ja upotessa. Laivue täydennettiin Gibraltarilla. Kaikki täydennyksenä saadut koneet oli varustettu ASV tutkalla, joka mahdollisti ensimmäisen yöllisen sukellusveneen (U-451) upotuksen 21. joulukuuta. Laivue vahingoitti lisäksi viittä sukellusvenettä toimiessaan maatukikohdista.


title: 812 Naval Air Squadron

text: Laivueen koneista suuri osa siirrettiin "HMS Argukselle" saattueiden suojaamiseen. Laivue palasi Englantiin "USS Waspin" kannella huhtikuussa 1942. Laivueen vahvuus laskettiin kuuteen koneeseen ja se operoi osana rannikkolennostoa. Laivue toimi lähinnä öisin Englannin kanaalin alueella. Laivue liitettiin 811 laivueeseen 18. joulukuuta 1942.


title: 812 Naval Air Squadron

text: Laivue perustettiin uudelleen 1. kesäkuuta 1944 RNAS Strettonissa torpedopommittajalaivueeksi. Laivueen kalustona oli 12 (myöhemmin 18) Fairey Barracudaa ja se liitettiin tammikuussa 1945 uudelle tukialukselle "HMS Vengeancelle". Tukialuksen mukana laivue liitettiin Brittiläiseen Tyynenmeren laivastoon heinäkuussa Välimerellä tapahtuneen koulutusjakson jälkeen. Laivue ei kerennyt osallistumaan Tyynellä valtamerellä taistelutoimiin ennen sodan päättymistä. Laivue lakkautettiin elokuussa 1946 RNAS Lee-on-Solentissa.


title: Kiestingin piiri

text: Kiestingin piiri oli hallintopiiri Karjalan autonomisessa sosialistisessa neuvostotasavallassa (vuosina 1940-1956 Karjalais-suomalainen sosialistinen neuvostotasavalta) Neuvostoliitossa. Kiestingin piirin hallintokeskus oli Kiestingin kylä. Vuonna 1926 piiriin kuului kahdeksan kyläneuvostoa, joissa oli yhteensä 59 kylää tai muuta asutusta. Vuonna 1926 piirissä oli 4 964 asukasta, joista oli karjalaisia 4 790, suomalaisia 84 ja venäläisiä 90.


title: Kiestingin piiri

text: Kyläneuvostot vuonna 1926 (keskuskylän nimi suluissa jos on eri kuin kyläneuvoston nimi):


title: Kiestingin piiri

text:
Kiestingin piiri perustettiin vuonna 1927 yhdistämällä Oulangan, Kiestingin ja Vaarakylän kunnat. Vuonna 1940 siihen liitettiin Suomen luovuttama Sallan–Kuusamon alue. Tälle Kiestingin piiriin liitetylle alueelle muodostettiin 27. heinäkuuta 1940 Karjalais-suomalaisen neuvostotasavallan korkeimman neuvoston puhemiehistön päätöksellä kolme uutta kyläneuvostoa, jotka olivat Alakurtti, Kairala ja Kuolajärvi.
Jatkosodan aikana 1941-1944 lähes koko piirin alue oli Suomen miehittämä. Vuonna 1955 Neuvostoliiton korkeimman neuvoston päätöksellä Alakurtin kyläneuvosto liitettiin Murmanskin alueen Kantalahden piiriin. Alakurtin kyläneuvosto käsitti tuolloin lähes koko luovutetun Sallan alueen. Kiestingin piiri yhdistettiin 1960-luvun alkupuolella Kemin piiriin yhdessä Kalevalan ja Louhen piirien kanssa. Näin syntynyt uusi Kemin piiri jaettiin kuitenkin jo vuonna 1967 takaisin yhdistämistä edeltäneisiin piireihin, sillä erotuksella että Kiestingin piiriä ei enää perustettu uudelleen, vaan sen alue tuli kuulumaan Louhen piiriin.


title: Viherviirikaija

text: Viherviirikaija ("Prioniturus luconensis") on Filippiineillä elävä kaijalaji.


title: Viherviirikaija

text: Viherviirikaija on noin 29 cm pitkä. Kuten kaikilla viirikaijoilla, on silläkin pidentyneet keskimmäiset pyrstösulat, joiden päässä on ikään kuin lusikka tai lasta. Sen höyhenpuku on vihreä, tummempi selkäpuolelta ja siipien yläpeitinhöyhenistä. Pidentyneet pyrstösulat ovat mustat ja sinikiiltoiset. Sukupuolet ovat muuten samannäköisiä mutta naaras on kauttaltaan tummemman vihreä. Nokka on vaalean siniharmaa, iiris tummanruskea ja jalat siniharmaat. Nuori lintu muistuttaa aikuista mutta siltä puuttuvat pyrstösulkien "lusikat".


title: Viherviirikaija

text: Viherviirikaija elää Filippiinien pohjoisella saarella Luzonilla ja mahdollisesti Marinduquella, jossa se aikaisemmin oli yleinen mutta josta se saattaa olla hävinnyt. Sen populaatio on kooltaan 2 500–10 000 yksilöä. Lajin kanta on voimakkaasti taantunut, pääasiassa lemmikiksi pyynnin ja metsien hakkuiden seurauksena.


title: Viherviirikaija

text: Laji elää alavien maiden metsissä, usein maissipeltojen tuntumassa 300–1 000 m:n korkeudella merenpinnasta.


title: Viherviirikaija

text: Lajin pesintä tunnetaan erittäin puutteellisesti. Pesintää tapahtuu ainakin huhti-toukokuussa.


title: Viherviirikaija

text: Viherviirikaija syö hedelmiä (eritoten banaania), siemeniä, viljaa, riisiä sekä maissin kukkia ja siemeniä.


title: Kosteikkoturpiaalit

text: Kosteikkoturpiaalit ("Agelasticus") on turpiaalien heimoon kuuluva varpuslintusuku. Kosteikkoturpiaalien sukuun kuuluu BirdLifen mukaan 3 lajia. Suvun lajimäärä vaihtelee eri lähteissä.


title: Louis Visconti

text: Louis Tullius Joachim Visconti (11. helmikuuta 1791 Rooma - 29. joulukuuta 1853 Pariisi) oli ranskalainen arkkitehti ja muotoilija.


title: Louis Visconti

text: Visconti suunnitteli useita yksityistaloja Pariisiin. Hänen tunnetuimmat työnsä ovat Place Saint-Sulpice aukion suihkulähde ja Napoleonin hauta Hôtel des Invalidesissa. Viscontin uskotaan Suomessa laajalti suunnitelleen myös Haminan ortodoksisen Pietari-Paavalin kirkon, vaikka todennäköisesti suunnittelija oli Pietarissa vaikuttanut, mm. Käkisalmen ortodoksisen kirkon suunnitellut sveitsiläinen arkkitehti Davide Visconti (1768 - 1838).


title: Ahsoka Tano

text: Ahsoka Tano on kuvitteellinen henkilö "Tähtien sota" -universumissa. Hänet esiteltiin vuoden 2008 animaatioelokuvassa "" ja Anakin Skywalkerin padawanina. Ahsoka on esiintynyt myös animaatiosarjassa "Star Wars Rebels" sekä sarjakuvissa ja romaaneissa. Hahmon ääninäyttelijä on Ashley Eckstein.


title: Ahsoka Tano

text: Esiintyessään ensi kertaa "" -elokuvassa Ahsoka oli 14-vuotias jedi-padawan, jonka Yoda määräsi Anakin Skywalkerin oppilaaksi, jotta Anakin oppisi vastuuntuntoisuutta. Anakin ei aluksi pitänyt ajatuksesta. He aluksi "kiistelevät leikkisästi" toistensa kanssa, Anakinin kutsuessa Ahsokaa nimellä "Snips" kiihkeän ja jyrkän asenteen vuoksi ja Ahsokan kutsuessa mestariaan nimellä "Skyguy" tämän sukunimen vuoksi. Ahsoka saa lopulta Anakinin kunnioituksen, kun he pelastavat Rottan, hutt Jabban pojan.


title: Ahsoka Tano

text: Elokuvaa seurannessa Ahsoka on yksi viiden ensimmäisen tuotantokauden päähenkilöistä. Hän on Galaktisen tasavallan armeijassa komentajana ja jatkaa jediopintojaan Anakinin oppilaana. Heistä tulee erittäin läheisiä ja he ovat valmiita ottamaan suuria riskejä toistensa pelastamiseksi. Joskus Anakinin huoli Ahsokasta sai kuitenkin esiin Anakinin synkemmän puolen, kuten valmiuden kiduttaa vankeja kertomaan mitä Ahsokalle oli tehty. Ahsoka on myös läheinen kapteeni Rexin kanssa, kloonisotilaan joka palveli hänen ja nakinin rinnalla Kloonisotien ajan. Viidennen tuotantokauden lopulla Ahsoka lavastetaan syylliseksi pommi-iskuun ja murhaan. Vaikka Ahsokan syyttömyys saadaan todistettua, Ahsoka eroaa jediritarikunnasta. Sarjan luojan Dave Filonin mukaan alkuperäinen ajatus sarjan lopetukselle oli, että Ahsoka ja Rex pakenisivat käskyä 66 noudattavilta kloonisotilailta, selittäen hahmojen poissaolon elokuvasta "".


title: Ahsoka Tano

text: "Star Wars Rebelsin" ensimmäisellä tuotantokaudella, 14–15 vuotta "Sithin koston" tapahtumien jälkeen, Ahsoka toimi yhtenä kapinallisten tiedonantajista. Hän toimi koodinimellä "Fulcrum" ja antoi "Ghostin" ryhmälle tarpeellisia tietoja ja varusteita. Hänen henkilöllisyytensä paljastettiin vasta tuotantokauden lopussa. Aiemmin hän oli salannut henkilöllisyytensä esiintymällä hologrammeissa hupullisena hahmona ja käyttämällä muunneltua ääntä.


title: Ahsoka Tano

text: Ahsokalla on toisella tuotantokaudella toistuva rooli, auttaen kapinallisryhmien johtamisessa sekä suorittaen yhteisiä tehtäviä "Ghostin" ryhmän kanssa. Hän uskoi Anakinin kuolleen muiden jedien tavoin Kloonisotien lopussa, mutta järkyttyy pahemman kerran saadessaan selville, että Anakinista oli tullut Darth Vader. Myöhemmin tuotantokauden aikana, Ahsoka näkee Lothalin jeditemppelissä näyn, jossa Anakin syyttää Ahsokaa hänen kääntymisestään pimeälle puolelle. Tuotantokauden lopussa Ahsoka ja Vader kohtaavat valosapelitaistelussa Malachorin sith-temppelissä antaakseen Kanan Jarrusille ja Ezra Bridgerille aikaa paeta. Jakson lopussa hänen nähdään kävelevän takaisin temppelin raunioiden sisään.


title: Ahsoka Tano

text: Neljännen tuotantokauden lopulla Ezra ja muut "Ghostin" ryhmän jäsenet palaavat Lothalin jeditemppelille estääkseen Imperiumia hyödyntämästä sen salaisuuksia. Ezra onnistuu avaamaan portin, joka lähettää hänet "maailmojen ja aikojen väliseen tilaan". Siellä Ezra näkee Ahsokan ja Vaderin valosapelitaistelun viimeiset hetket. Ezra vetää Ahsokan portin läpi pelastaakseen hänet. Kun Ezra kertoi mitä kaikkea Malachorin tapahtumien jälkeen oli tapahtunut, Ahsoka neuvoo häntä luopumaan suunnitelmasta muuttaa historiaa ja estää Kananin kuolema, koska muuten Ezra, Hera Syndulla ja Sabine Wren olisivat itse kuolleet. Tämän jälkeen keisari Palpatine ilmestyi näkynä paikalle. Paetessaan häntä ja estääkseen häntä hyötymästä paikan ominaisuuksista, Ezra palaa takaisin omaan aikaansa ja tuhoaa portaalin, Ahsokan palatessa hetkeen, jolloin Malachorin sith-temppeli oli romahtanut, luvaten tapaavansa Ezran ja "Ghostin" ryhmän vielä jonain päivänä. Sarjan epilogissa, joka sijoittuu Endorin taistelun jälkeiseen aikaan, Ahsoka saapuu Lothalille tapaamaan Sabinea ja lähtee tämän kanssa etsimään Ezraa, joka oli kadonnut hyperavaruuteen suuramiraali Thrawnin ja tämä miehistön mukana Lothalin vapautuksen aikana.


title: Saksa kesäolympialaisissa 1936

text: Saksa (Natsi-Saksa) osallistui isäntämaana Berliinin kesäolympialaisiin 1936 saavuttaen kisojen mitalitilastossa ensimmäisen sijan. Maan urheilijat kahmivat yhteensä 89 mitalia, joista 33 oli kultaisia, 26 hopeisia ja 30 pronssisia.


title: Saksa kesäolympialaisissa 1936

text: Saksaa ei kutsuttu seuraaviin, Lontoon vuoden 1948 olympialaisiin rangaistuksena toisesta maailmansodasta. Näin ollen saksalaiset kilpailivat seuraavan kerran kesäolympialaisissa Helsingissä 1952.


title: Kevin Sorbo

text: Kevin David Sorbo (s. 24. syyskuuta 1958 Mound, Minnesota) on yhdysvaltalainen näyttelijä. Hänen tunnetuimmat roolinsa ovat Hercules televisiosarjassa "Hercules" ja Dylan Hunt scifi-sarjassa "Gene Roddenberry's Andromeda".


title: Kevin Sorbo

text: Sorbo aloitti uransa 1980-luvun lopulla, jolloin hän vieraili useissa televisiosarjoissa, kuten "1st & Ten", "Murhasta tuli totta" ja "Kuuma piiri". Hän oli ehdolla Teräsmiehen rooliin televisiosarjaan "Teräsmieheni" ja agentti Fox Mulderin rooliin "Salaisiin kansioihin".


title: Kevin Sorbo

text: Hän nousi kuuluisuuteen esitettyään Herculesta televisioelokuvassa "Hercules and the Amazon Women", joka oli ensimmäinen viidestä "Hercules"-sarjan pilottijaksosta. Sarjaa esitettiin vuosina 1995–1999 ja siitä tuli yksi suosituimmista sarjoista televisiohistoriassa. Sorbon esittämä hahmo vieraili myös "Xenassa", joka oli "Herculeksen" spin-off-sarja.


title: Kevin Sorbo

text: Vuonna 2000 Sorbo siirtyi näyttelemään televisiosarjaan "Gene Roddenberry's Andromeda", jossa hän näytteli kapteeni Dylan Huntia. Sarja pyöri vuosina 2000–2005. Myöhemmin hän näytellyt muun muassa elokuvissa "Walking Tall 3" ja "Mitäs me spartalaiset".


title: Kevin Sorbo

text: Sorbo on ollut vuodesta 1998 naimisissa näyttelijä Sam Jenkinsin kanssa ja heillä on kolme lasta.


title: Midnight Club 3

text: Midnight Club 3: Dub Edition on Rockstar Gamesin tekemä ajopeli. Kuten edeltäjänsäkin, Midnight Club 3 on arcadekaahailu, joka keskittyy hurjapäiseen ja nopeaan katuajeluun autoilla ja moottoripyörillä. Peli on yhteistyössä DUB-lehden kanssa, joka näkyy myös pelin nimessä ja kustomointiosissa. Peli julkaistiin vuonna 2005 PlayStation 2:lle, Xbox:ille ja PlayStation Portable:lle. Pelissä ajetaan San Diegossa, Atlantassa ja Detroitissa kuunnellen 75 laulua rockista hip hoppiin ja dancesta drum and bassiin. Pelin ikäraja on 12 vuotta.


title: Midnight Club 3

text: Pelistä julkaistiin myös myöhemmin Remix-versio, jossa on uusi kaupunki Tokio, 25 uutta laulua ja enemmän kustomointiosia. Peli julkaistiin PlayStation 2:lle ja Xboxille.


title: Café del Mar

text: Café del Mar (vapaasti käännettynä ""kahvila meren ääressä"") on kahvila/baari Sant Antoni de Portmanyssa, Ibizalla. Café del Mar on erityisesti tunnettu sen auringonlaskuista ja chillout-musiikista. Kesäisin turistit ja paikalliset kerääntyvät kahvilan eteen seuraamaan auringonlaskua ja kuuntelemaan taustalla soivaa musiikkia.


title: Café del Mar

text: "Café del Marin" perustivat Ramón Guiral, Carlos Andrea ja José Les 20. kesäkuuta 1980..


title: Café del Mar

text: Café del Mar on maailmalla erityisen tunnettu sen tuottamista musiikkikokoelmista. Café del Marin musiikkia alettiin julkaista 80-luvun lopussa kaseteilla. Ensimmäinen virallinen “Café del Mar” CD julkaistiin vuonna 1994, joka sisälsi musiikkia maailmankuuluilta muusikoilta. Suuren menestyksen seurauksena Café del Marin kokoelmaa on tähän mennessä julkaistu jo 16 osaa


title: Café del Mar

text: Café del Mar kokoelmilla kuullaan musiikkia useilta eri muusikoilta ympäri maailman, myös Suomesta. Tunnetuimpiin kuuluu: Moby, Jean-Michel Jarre, Chicane, Underworld ja Thomas Newman.


title: 40 Winks

text: 40 Winks on Eurocomin kehittämä ja GT Interactiven julkaisema lapsille suunnattu tasohyppelypeli. Peli julkaistiin PlayStationille marraskuussa 1999 ja vuosia myöhemmin PlayStation 3:n PlayStation Network -palveluun. Pelin päähenkilöt ovat sisarukset nimeltään Ruff ja Tumble, jotka voittavat vihollisia uniensa avulla.


title: Battle Arena Toshinden

text: Battle Arena Toshinden on Tamsoftin kehittämä taistelupeli, joka julkaistiin PlayStationille, Sega Saturnille ja MS-DOS:lle vuonna .


title: Battle Arena Toshinden

text: Peli oli PlayStationin ensimmäinen 3D-grafiikkaa käyttävä yksi yhtä vastaan -taistelupeli: pelin Japanilainen julkaisu edelsi "Tekkenin" käännösversiota kolmella kuukaudella.


title: Battle Arena Toshinden

text: Pelin Sega Saturn -julkaisu tunnetaan myös nimillä Battle Arena Toshinden Remix ja Toshinden S.


title: Battle Arena Toshinden

text: Kohtalo on tuonut kahdeksan matkustelevaa taistelijaa yhteen kamppailemaan turnauksessa, jonka on järjestänyt salaperäinen "Secret Society". Jotkut ovat tulleet taistelemaan saadakseen kunniaa, toiset kamppailevat rakkaidensa vuoksi. Mutta kaikki panevat parastaan...


title: Battle Arena Toshinden

text: Jokaisella hahmolla on oma liikearsenaali ja "epätoivohyökkäys", jonka voi käyttää, jos taistelija on häviämässä. Pelaaja voi myös väistellä vastustajan hyökkäyksiä. Areenalta voi myös tippua alas ja näin hävitä. Omaa hahmoa ohjataan nuolilla ja torjua voi pitämällä nuolta taaksepäin.Electronic Gaming Monthly palkitsi Battle Arena Toshindenin vuoden 1995 parhaaksi taistelupeliksi.


title: Brian Kendrick

text: Brian David Kendrick (s. 29. toukokuuta 1979) on yhdysvaltalainen showpainija, joka painii TNA:ssa. Hänet tunnetaan paremmin nimillä Brian Kendrick ja The Brian Kendrick. Hän on 173 senttiä pitkä ja painaa 71 kiloa. Hänen lopetusliikkeensä on The Kendrick (Sliced Bread).


title: Vakhtang I

text: Vakhtang I Gorgasali (, n. 439 tai 443 – 502 tai 522) oli Iberian eli paikallisesti Kartlin (nykyisen Georgian itäosan) kuningas Khosroiani-dynastiasta 400-luvun jälkipuoliskolla ja 500-luvun alussa. "Gorgasali" on iranilainen liikanimi, joka tarkoittaa ”sudenpäätä”. Hän johti kansansa liitossa Itä-Rooman valtakunnan kanssa pitkäaikaiseen taisteluun sassanidien Iranin hegemoniaa vastaan. Se päättyi Vakhtangin tappioon ja Iberian kuningaskunnan heikentymiseen. Perimätiedon mukaan hän uudisti myös Georgian ortodoksisen kirkon rakennetta ja perusti Georgian nykyisen pääkaupungin Tbilisin.


title: Vakhtang I

text:
Vakhtangin hallituskauden ajoittaminen on ongelmallista. Professori Ivane Džavakhišvilin mukaan hän hallitsi vuosina noin 449–502 ja professori Cyril Toumanoffin mukaan noin 446–522. Toumanoff liittää Vakhtangin lisäksi Iberian Gurgenes-nimiseen kuninkaaseen, joka tunnetaan Prokopioksen "Justinianuksen sodista".
Vakhtangia käsitellään 700- tai 1000-luvulla laaditussa elämäkerrassa, jonka kirjoittajana pidetään Džuanšeria ja jossa historia ja legendat kietoutuvat yhteen eeppiseksi kertomukseksi niin, että Vakhtangin persoonaa ja tekoja liioitellaan suuresti. Teos on ollut pääasiallisena lähteenä kuvalle Vakhtangista esimerkillisenä soturikuninkaana ja valtiomiehenä ja sen antama kuva on säilynyt kansan muistissa nykyaikaan saakka. Vakhtang nousi yhdeksi Georgian historian suosituimmista hahmoista jo keskiajalla ja Georgian ortodoksinen kirkko on kanonisoinut hänet.


title: Vakhtang I

text: "Vakhtang Gorgasalin elämän" mukaan kuninkaalle annettiin syntymässä iranilainen nimi "Varazkhosrovtang", joka muuntui georgiaksi muotoon "Vakhtang". Nimi saattaakin olla peräisin persian sanoista *"warx-tang" ("vahrka-tanū") eli ”sudenvartaloinen” ja se on mahdollisesti osoitus suden kultista muinaisessa Georgiassa. 1200-luvun lopulta alkaen lukuisat georgialaiset ruhtinaat ja kuninkaat ottivat nimen Vakhtang. Toumanoff huomauttaa, että nimellä Vakhtang ei ole vastinetta antiikissa, ja väittää, että kuninkaan liikanimi Gorgasal, joka annettiin hänelle käyttämänsä kypärän muodon vuoksi, vastaa roomalaisen 500-luvun historioitsijan Prokopioksen Gurgenesta (). Toumanoffin teoriaa Vakhtangista ja Gurgeneesta ei ole yleisesti hyväksytty.


title: Vakhtang I

text: "Vakhtang Gorgasalin elämän" lisäksi keskiaikaiset georgialaiset lähteet mainitsevat Vakhtangin vain lyhyesti, mutta ne eivät yleisesti ottaen juurikaan käsittele muitakaan Bagrationi-dynastiaa edeltäneitä georgialaisia monarkkeja. Puoliksi legendaarisesta ja eeppisestä luonteestaan huolimatta "Vakhtang Gorgasalin elämä" kertoo lukuisia yksityiskohtia, jotka voidaan yhdistää lähempänä kyseistä ajanjaksoa kirjoitettuihin lähteisiin, kuten Ghazar Parpetsiin ja Prokopiokseen.


title: Vakhtang I

text: "Vakhtang Gorgasalin elämän" mukaan Vakhtang nousi maansa valtaistuimelle seitsenvuotiaana ja seurasi isäänsä Mirdat V:ttä. Hänen äitinsä Sagdukht, kristinuskoon kääntynyt persialainen, toimi sijaishallitsijana hänen ollessaan alaikäinen. Kronikan kirjoittaja kertoo seuraavaksi Iberian vaikeasta tilanteesta: maa kärsi sassanidien yrityksestä levittää zarathustralaisuutta ja ”osseettien” pohjoisesta tulleesta tuhoisasta hyökkäyksestä. Hyökkäys saattaa viitata Priskoksen mainitsemaan hunnien (ja mahdollisesti alaanien) invaasioon Kaspian porttien läpi. 16-vuotiaana Vakhtangin kerrotaan johtaneen voitokasta kostosotaa "osseetteja" vastaan, voittaneen kaksintaistelun vihollisen jättiläistä vastaan ja vapauttaneen sisarensa Mirandukhtin vankeudesta. 19-vuotiaana Vakhtang meni naimisiin Balendukhtin, suuren kuninkaan Hormizdin ”tyttären” kanssa (ilmeisesti Hormizd III, hallisi 457–459). Pian Vakhtang osallistui suuren kuninkaan pyynnöstä sotaretkeen ”Intiassa”, mikä tarkoittaa luultavasti Perozin retkeä hefthaliitteja vastaan 460-luvulla, ja sotaan Rooman valtakuntaa vastaan vuonna 472. Siinä Vakhtangin kerrotaan saaneen haltuunsa Egrisin (Lazican) ja Abhasian (Abasgian).


title: Vakhtang I

text: Palattuaan Iberiaan Vakhtang teki useita päätöksiä, joiden tarkoitus oli vahvistaa kuninkaan valtaa. Hän ei pitänyt siitä, että Persia yritti rajoittaa Iberian itsenäisyyttä, joten hän käänsi ulkopoliittisen suuntansa ja lähentyi Roomaa. Hän meni naimisiin keisari Zenonin ”tyttären” (mahdollisesti sukulaisen) Helenan kanssa ja sai Konstantinopolilta luvan korottaa Iberian kirkon johtajan eli Mtskhetan piispan katolikokseksi. Vakhtang lähetti katolikoksen yhdessä 12 vasta nimitetyn piispan kanssa vihittäväksi Antiokiaan. Uudistukset eivät sujuneet helposti ja kuninkaan täytyi voittaa niitä vastustaneet henkilöt, erityisesti Mtskhetan syrjäytetty piispa Mikel. Džavakhišvili selittää kiistan johtuneen näkemyseroista monofysitismiä kannattaneen Vakhtangin ja diofysitismiä tukeneen Mikelin välillä. Toumanoff tukee Džavakhišvilin oletusta ja huomauttaa, että prelaatin vaihdos ja hänen vihkimisensä Antiokiassa voi ”ainoastaan vihjata Zenonin uskonnollisten näkemysten hyväksymiseen” eli maltillisen monofysitistiseen "Henotikoniin" vuodelta 482. Toinen georgialainen historioitsija Simon Džanašia väittää vuorostaan, että Vakhtang olisi ollut lähempänä diofysitismiä, kun taas Mikel kannatti monofysitismiä.


title: Vakhtang I

text: Omaksumalla Roomaa tukevan linjan Vakhtang vieraantui entisestään aatelisistaan, joka hakivat Iranilta tukea vastustaakseen kuninkaan yrityksiä rajoittaa heidän autonomiaansa. Vuonna 482 Vakhtang teloitutti vaikutusvaltaisimman vasallinsa Varskenin, Gogarenen vitaxan, joka oli kääntynyt zarathustralaisuuteen ja joka tuki Iranin vaikutusvallan kasvua Kaukasiassa. Varsken oli tapattanut kristityn vaimonsa Šušanikin. Šušanik oli Armenian mamikonidi-ruhtinaan Vardan II:n tytär ja Georgian kirjallisuuden varhaisimman säilyneen teoksen sankari. Teollaan Vakhtang ajautui avoimeen yhteenottoon iranilaisten herrojaan vastaan. Vakhtang pyysi apuun armenialaisia ruhtinaita ja hunneja. Epäröityään hieman armenialaiset liittoutuivat Vardanin veljenpojan Vahanin johdolla Vakhtangin kanssa. Liittolaiset hävisivät taistelun ja Iranin rangaistusretkikunnat tuhosivat Iberiaa vuosina 483 ja 484, minkä vuoksi Vakhtangin piti paeta Rooman hallitsemaan Lazicaan (nykyiseen Länsi-Georgiaan). Kun Peroz kuoli sodassa heftaliitteja vastaan vuonna 484, hänen seuraajansa Balaš palautti rauhan Kaukasiaan. Vakhtang palasi valtaan Iberiassa, muttei muuttanut Roomaa tukevaa politiikkaansa.


title: Vakhtang I

text: Kun sadan vuoden rauha Iranin ja Rooman välillä romahti, sassanidien Kavad I kutsui Vakhtangin vasallinaan uuteen sotaretkeen Roomaa vastaan. Vakhtang kieltäytyi, ja iranilaiset hyökkäsivät hänen kuningaskuntaansa. Hän oli silloin noin 60-vuotias ja joutui viettämään elämänsä viimeiset vuodet sodassa ja maanpaossa pyytäen turhaan Roomalta apua. Tämän ajanjakson tapahtumien kronologia on jäänyt epäselväksi, mutta vuoteen 518 mennessä iranilainen varakuningas oli asetettu hallitsemaan Tbilisiin, jonka Vakhtang oli georgialaisen perimätiedon mukaan perustanut maansa uudeksi pääkaupungiksi. "Vakhtang Gorgasalin elämän" mukaan hän kuoli taistellessaan Iranin hyökkäysarmeijaa vastaan: kapinallinen orja ampui häntä nuolella, joka osui häneen haarniskan kainalossa olleen reiän läpi. Haavoittunut kuningas vietiin linnaansa Udžarmassa, jossa hän kuoli, ja hänet haudattiin Mtskhetan katedraaliin. Džavakhišvilin mukaan Vakhtang kuoli noin vuonna 502. Jos Toumanoff on oikeassa siitä, että Prokopioksen Gurgenes oli sama henkilö kuin Vakhtang, hänen hallintonsa saattoi päättyä vuonna 522 kun hän pakeni Lazicaan, jossa hän menehtyi mahdollisesti samoihin aikoihin. Gurgeneen perheenjäsenet, Peranius, Pacurius ja Phazas, tekivät uran Rooman armeijassa.


title: Vakhtang I

text: "Vakhtang Gorgasalin elämän" mukaan Vakhtang sai kolme poikaa. Hänen vanhin poikansa Datši, jonka hän sai ensimmäisestä avioliitostaan iranilaisen prinsessan Balendukhtin kanssa (Balendukht kuoli synnytyksessä), nousi hänen jälkeensä Iberian valtaistuimelle ja joutui palaamaan Iranin vasalliksi. Kaksi nuorempaa poikaa, Leon ja Mirdat, syntyivät Vakhtangin toisesta avioliitosta roomalaisen Helenan kanssa ja heidän hallittavikseen annettiin Iberian lounaiset maakunnat Klardžeti ja Džavakheti. Leonin jälkeläiset eli guaramidit noudattelivat alueella pääosin Roomaa myötäilevää politiikkaa. Molemmat sukulinjat selviytyivät Iberiassa 700-luvulle saakka, kunnes heidän tilalleen nousivat heidän voimakkaammat serkkunsa Bagrationi-dynastiasta. Toumanoff on ehdottanut, että nimi "Samanazus" saattaa olla korruptio sanoista ”Datšin veli” ja viittaa mahdollisesti siten Mirdatiin. Samanazus mainitaan iberialaisena ”kuninkaana” Johannes Malalaksen luettelossa Justinianuksen aikaisista hallitsijoista ja Theofanes sekä Georgios Kedrenos kertovat hänen vierailleen Konstantinopolissa vuonna 535.


title: Vakhtang I

text: Vakhtang tuli osaksi Georgian historiallisten sankarien pantheonia jo keskiajalla. Georgian bagratidien kuninkaallinen lippu tunnettiin nimellä ”Gorgasliani” eli ”Gorgasali[n lippu]”. Sitä pidetään joskus nykyisen Georgian lipun varhaisimpana mallina. Kansan muistissa Vakhtang muuntui legendaariseksi ja romanttiseksi hahmoksi. Hänestä on säilynyt useita kansanrunoja ja legendoja, joissa ylistetään kuninkaan suurutta, valtavaa fyysistä voimaa, rohkeutta ja omistautumista kristinuskolle.


title: Vakhtang I

text: Vakhtangia on sanottu monien kaupunkien, linnojen ja luostarien perustajaksi ympäri Georgiaa. Häntä on pidetty myös maan pääkaupungin Tbilisin perustajana, ja katu ja aukio on nimetty Tbilisissä hänen mukaansa. Kaupungin perustamista koskevan legendan mukaan kuningas Vakhtang oli metsässä, jossa hänen haukkansa ajoi takaa fasaania. Lintu putosi kuumaan lähteeseen, ja kuningas ja hänen palvelijansa näkivät veden höyryävän. Vakhtang yllättyi kuuman veden paljoudesta, käski rakentaa paikalle kaupungin ja antoi sen nimeksi Tbilisi eli ”kuumien lähteiden paikka”.


title: Vakhtang I

text: Vakhtang otettiin Georgian ortodoksisen kirkon kalenteriin virallisesti 1990-luvun alussa ja hänen kunniakseen rakennettiin kirkko Rustaviin. Häntä on kuitenkin oletettavasti pidetty pyhänä jo pitkään. Georgian kirkko juhlistaa häntä vuosittain 30. marraskuuta. Vakhtang Gorgasalin ritarikunta luotiin vuonna 1992 ja se on yksi Georgian korkeimmista sotilaallisista kunniamerkeistä.


title: Ishinomaki

text: Ishinomaki () on kaupunki Miyagin prefektuurissa Japanissa. Kaupunki perustettiin 1. huhtikuuta 1933. Vuonna 2015 kaupungin väkiluku oli 149 247 ja asukastiheys 269 ihmistä neliökilometriä kohden. Kaupungin pinta-ala on 554,50 neliökilometriä.


title: Ishinomaki

text: 1. huhtikuuta 2005 Ishinomaki yhdistyi viiden Monoun piirikunnan kaupungin (Kahoku, Kanan, Kitakami, Monou ja Ogatsu) ja yhden Oshikan piirikunnan kaupungin (Oshika) kanssa. Tällöin kaupungin pinta-ala nelinkertaistui ja väkiluku kasvoi yli 60 000 ihmisellä.


title: Ishinomaki

text: Eräs kaupungin nähtävyyksistä on täysikokoinen kopio japanilaisesta sotalaiva San Juan Bautistasta. Alkuperäistä laivaa komensi vuonna 1613 Sendain daimio Date Masamune. Matkoillaan laiva kävi jopa Roomassa asti.


title: Pensassiepot

text: Pensassiepot (Petroicidae) on varpuslintujen lahkoon kuuluva heimo. Pensassiepot jaetaan 19 sukuun, jotka kaikki esiintyvät Oseanian alueella. Lajeja on noin 45.


title: Utrechtse Heuvelrug

text: Utrechtse Heuvelrug on kunta keskellä Alankomaita, Utrechtin provinssissa. Asukkaita kunnassa on 48 935 (31.12.2008) ja väestötiheys on 370 as./km². Kunnan pinta-ala on 134,1 neliökilometriä, josta vettä on 1,92 km². Utrechtse Heuvelrugin pormestari on Frits Naafs ja keskuspaikkakunta Doorn.


title: Utrechtse Heuvelrug

text: Utrechtse Heuvelrugin naapurikunnat ovat Woudenberg pohjoisessa, Renswouden ja Veenendaal koillisessa, Rhenen kaakossa, Buren (Gelderlandin provinssissa) ja Wijk bij Duurstede etelässä, Bunnik lounaassa ja Zeist luoteessa.


title: Utrechtse Heuvelrug

text: Utrechtse Heuvelrugin kunta perustettiin 1. tammikuuta 2006, kun Amerongen, Doorn, Driebergen-Rijsenburg, Leersum ja Maarn yhdistyivät.


title: Utrechtse Heuvelrug

text: Kunnassa on kaksi rautatieasemaa: Driebergen-Zeist ja Maarn. Kunnan alueella sijaitsee myös lokakuussa 2003 avattu Utrechtse Heuvelrugin kansallispuisto, jonka pinta-ala on 6 000 hehtaaria.


title: Utrechtse Heuvelrug

text: Utrechtse Heuvelrugin kuntaan kuuluvat seuraavat asutuskeskukset: Amerongen, Darthuizen, Doorn, Driebergen-Rijsenburg, Leersum, Maarn, Maarsbergen, Overberg.


title: Utrechtse Heuvelrug

text: Lisäksi kuntaan kuuluvat seuraavat pienet kylät (): Boswijk, Breedeveen, Beerschoten, Darthuizen, Driebergen, Dwarsweg, De Groep, De Haar, Haagje, Haspel, Palmstad, Rijsenburg, Sterkenburg ja Valkenheide.


title: Helmikkäät

text: Helmikkäät ("Pardalotidae") on australialainen varpuslintujen lahkoon kuuluva lintuheimo. Helmikkäisiin kuuluu vain yksi suku, helmikkäät ("Pardalotus"). Heimon lajit ovat värikkäitä ja hyvin pieniä.


title: Kuningas K. Rool

text: Kuningas K. Rool (), eli K. Rool on Nintendon Donkey Kong -pelisarjassa esiintyvä videopelihahmo, joka nähtiin ensimmäisen kerran Super Nintendon "Donkey Kong Country"-pelissä. K. Rool on Donkey Kong -pelien loppuvastus, joka ensimmäisissä Super Nintendon Donkey Kong -peleissä yritti varastaa Kong-perheen kultaiset banaanit, sekä sieppaili Kongien jäseniä. K. Rool esiintyi kaikissa Donkey Kong Country- sarjan peleissä, tosin hän oli pukeutunut eri tavoin pelien teemojen mukaisesti ja vaihtanut nimeään.


title: Kuningas K. Rool

text: Kuningas K. Rool on esiintynyt lähes kaikissa Donkey Kong-sarjan peleissä Donkey Kong Countryn jälkeen. K. Rool on iso krokotiili ja fiktiivisen Kremling- krokotiilirodun kuningas. Hänellä on oma saari Donkey Kongin saaren lähettyvillä; Kremlingit ovat kotoisin sieltä. Hänellä on paljon kätyreitä, kuten Gnawty- majavat, Zinger- ampiaiset, sekä monet muut Kremling- krokotiilit, esim. Kritterit, Klaptrapit ja Klumpit. K. Roolin päätavoitteita on ollut Kongien kultaisten banaanien varastaminen, DK-saaren tuhoaminen ja myöhemmissä peleissä myös maailman valtaaminen. K. Roolilla on kruunu päässään sekä punainen viitta, joka on kiinnitetty vihreällä (myöhemmissä peleissä sinisellä) timantilla. Myös K. Roolin vasen silmä on jostain syystä hyvin turvonnut.


title: Kuningas K. Rool

text: Donkey Kong Countryn lopputaistelussa K. Rool hyökkäsi Donkeyn ja Diddyn kimppuun alkuun yksinkertaisesti taklaamalla, ja kruunuaan bumerangin tavoin heittäen. Tämän jälkeen hän yritti murskata apinakaksikon kanuunankuulilla, ja lopulta hyppäämällä näiden päälle.


title: Kuningas K. Rool

text: Donkey Kong Country 2:ssa K. Rool ampui väkipyssyllään kanuunankuulia sekä kolmenlaisia myrkkypilviä, jotka vahingoittivat pelaajia eri tavoilla. Rool kykeni myös muuttumaan näkymättömäksi ja siirtymään hetkessä paikasta toiseen. Donkey Kong Country 3:ssa hän ei käyttänyt minkäänlaisia kykyjä; hän yritti vain tuhota Kongit käyttämällä tiedettä hyväkseen.


title: Kuningas K. Rool

text: Donkey Kong 64:ssä K. Rool pystyi heittämään nyrkkeilyhanskansa bumerangin lailla pelaajiin, iskeytymään maahan sähköshokin luoden, ja muuntautumaan näkymättömäksi. Ainoastaan hänen varjostaan pystyi päättelemään, missä hän liikkui.


title: Kuningas K. Rool

text: DK King of Swing:ssä ja DK Jungle Climberissä Rool pystyi liikkumaan keinuissa ja tekemään hyökkäyksiä. Tuossa samassa pelissä hän lopussa muuntautui jättiläiseksi syödessään kristallibanaanin. Tuolloin hän pystyi hallitsemaan tuulta ja sinkoamaan meteoreja, ja jopa puhaltamaan tulta Bowserin tavoin.


title: Kuningas K. Rool

text: Näissä pelissä Kuningas K. Rool on mm toiminut loppuvastuksena:


title: Kuningas K. Rool

text: Kuningas K. Rool-palkinnon voi nähdä pelissä Super Smash Bros. Brawl, mutta itse K. Rool ei ole pelattavana hahmona. K. Roolin voi valita pelattavaksi hahmoksi pelissä Mario Super Sluggers, jossa hän kuuluu DK:n tiimiin. Donkey Kong Barrel Blast-pelissä K. Roolin voi avata pelihahmoksi. Hän on hiukan huono käänteissä, mutta on hyvin nopea. Kuningas K. Rool esiintyi myös paljolti Nelvanan vuonna 1996 tuottamassa Donkey Kong Country-nimisessä televisiosarjassa englanninkielisenä äänenään Ben Campbell. Vuonna 2018 hän tuli pelattavaksi hahmoksi peliin Super Smash Bros. Ultimate.


title: Charles Robberts Swart

text: Charles Robberts Swart (5. joulukuuta 1894 – 16. heinäkuuta 1982) oli viimeinen Etelä-Afrikan kenraalikuvernööri (1960–1961) ja ensimmäinen Etelä-Afrikan valtiollinen presidentti (1961–1967).


title: Charles Robberts Swart

text: Swart oli apartheid-politiikkaa toteuttaneen Kansallispuolueen jäsen. Puolueen voitettua vaalit 1948 Swartista tuli oikeusministeri, ollen vastuussa apartheidia vastustaneiden mielenosoitusten taltuttamisista. Vuosina 1949–1950 hän oli opetus-, kulttuuri- ja tiedeministeri ja toimi virkaatekevänä pääministerinä Johannes Strijdomin kuoleman jälkeen vuonna 1958.


title: Charles Robberts Swart

text: Vuonna 1960 Swart nimitettiin kenraalikuvernööriksi ja allekirjoitti seuraavana vuonna kansanäänestyksessä hyväksytyn tasavaltalaisen perustuslain, jonka seurauksena Etelä- Afrikka erosi Commonwealth realmista ja kansainyhteisöstä. Swart pyysi eroa kuningatar Elisabet II:lta, jonka jälkeen parlamentti valitsi Swartin valtiolliseksi presidentiksi. Swartin oli tarkoitus palvella seitsemän vuotta presidenttinä, mutta hän erosi virasta vuotta aiemmin.


title: Jääkiekon SM-sarjakausi 1935–1936

text: Jääkiekon SM-sarja vuonna 1936 pelattiin neljän joukkueen välillä, Helsingistä oli mukana kolme joukkuetta ja Tampereelta yksi. Ensimmäisen kerran sarjassa oli suora pudotus alempaan sarjaan, joka odottaisi huonoiten sijoittuvaa. Joukkueet pelasivat kaikki kuusi ottelua.


title: Jääkiekon SM-sarjakausi 1935–1936

text: Ilves ja KIF päätyivät runkosarjassa tasapisteisiin. Joukkueiden välille määrättiin pelattavaksi uusintaottelu Tampereella, mutta KIF ei hyväksynyt pelipaikkaa. Jääkiekkoliitto hylkäsi helsinkiläisten vetoomuksen ja julisti yksimielisellä päätöksellä Ilveksen Suomen mestariksi. Mestaruus oli Ilveksen ensimmäinen.


title: Jääkiekon SM-sarjakausi 1935–1936

text: Ilves voitti Suomen mestaruuden 1936, HSK putosi Valtakunnansarjaan.


title: Lyyrypyrstöt

text: Lyyrypyrstöt (Menuridae) on heimo varpuslintujen lahkossa. Lyyrypyrstöjä on vain yksi suku, "Menura", joka käsittää kaksi lajia: lyyrypyrstön ja pikkulyyrypyrstön . Kumpikin laji elää Australiassa. Lyyrypyrstöt syövät hyönteisiä, hämähäkkejä, matoja ja siemeniä. Lyyrypyrstöt tunnetaan kyvystään toistaa kuulemiaan ääniä.


title: Pikkulyyrypyrstö

text: Pikkulyyrypyrstö ("Menura alberti") on laji lyyrypyrstöjen heimossa. Laji on sukua lyyrypyrstölle. Pikkulyyrypyrstö on noin 90 cm pituinen. Laji on luokiteltu silmälläpidettäväksi.


title: Gábor Ocskay

text: Gábor Ocskay (11. syyskuuta 1975 Székesfehérvár, Unkari – 24. maaliskuuta 2009 Budapest, Unkari) oli unkarilainen jääkiekkoilija. Hän pelasi koko uransa kotikaupunkinsa joukkueessa, Alba Volán Székesfehérvárin riveissä. Hän oli keskushyökkääjä ja pelasi rightin puolelta. Ocskayta pidetään Unkarin kaikkien aikojen parhaana jääkiekkoilijana. Hän oli Unkarin maajoukkueen runkopelaajia, kun Unkari nousi MM-kisojen A-sarjaan kevääksi 2009 70 vuoden tauon jälkeen. Ocskay toimi vuosia Unkarin kapteenina. Hän voitti urallaan myös yhdeksän Unkarin mestaruutta.


title: Gábor Ocskay

text: Ocskaylle diagnisoitiin sydänsairaus vuonna 2004. Lääkärit kuitenkin antoivat hänen jatkaa uraansa. Hänet valittiin Unkarin joukkueeseen Sveitsissä pelattaviin MM-kisoihin, mutta Ocskay kuoli sydänkohtaukseen tasan kuukautta ennen kisojen alkua nimipäivänään 24. maaliskuuta 2009 33-vuotiaana. Hänen hautajaispäivänään Székesfehérvárin jäähalli nimettiin uudelleen hänen mukaansa.


title: Tele Atlas

text: Tele Atlas on hollantilainen vuonna 1984 perustettu digitaalisia karttoja valmistava yritys. 30. heinäkuuta 2008 lähtien se on ollut autopaikantimia valmistava TomTomin tytäryhtiö. TomTom osti Tele Atlaksen kahdella miljardilla eurolla.


title: Tele Atlas

text:
Yhtiössä oli 1 900 työntekijää ja sen liikevaihto oli 310 miljoonaa euroa.
Yhtiö on tehnyt karttoja 200 valtion alueelta. 30. kesäkuuta 2008 Tele Atlas julkisti viisivuotisen jatkosopimuksen, jossa yhtiö toimittaa Googlelle kartta-aineistoa.


title: SwissCube

text: SwissCube on sveitsiläinen Ecole Polytechnique Fédérale de Lausanne -yliopiston opiskelijoiden kehittämä nanosatelliitti.


title: SwissCube

text: Satelliitti mittaa avaruudesta ilmakehässä 100 km:n korkeudella esiintyvää hohdetta ("airglow"). Satelliitti, joka painaa vain yhden kilogramman verran, toimii 3 kuukaudesta yhteen vuoteen ja ehtii tehdä tieteellisesti merkittävän määrän mittauksia tässä ajassa. Satelliitin koko on 10 cm x 10 cm x 10 x 10 cm. Sen toteutus maksoi, mukaan lukien laukaisu avaruuteen, 300 000 euroa. Satelliitin kehitys maksoi noin 400 000 euroa.


title: SwissCube

text: SwissCube 1 laukaistiin 23. syyskuuta 2009 Intiasta PSLV-kantoraketilla usean muun kokoisensa satelliitin kanssa. SwissCube 2 laukaistaan vuoden 2010 alkupuolella Kourousta ESAn kehitämällä Vega-raketilla.


title: Sydney Parkinson

text: Sydney C. Parkinson (s. noin 1745 Edinburgh - 26. tammikuuta 1771 merellä) oli skotlantilainen kasvi- ja luontomaalari ja kveekari.


title: Sydney Parkinson

text: Luonnontieteilijä Joseph Banks palkkasi Parkinsonin kuvittamaan kasveja ja muita luontokohteita James Cookin ensimmäiselle Tyynenmeren retkelle 1768. Parkinson teki lähes tuhat piirrosta kasveista ja eläimistä, jotka Banks ja Daniel Solander matkalla keräsivät. Hän joutui työskentelemään vaikeissa olosuhteissa laivan pienessä hytissä, satojen näytteiden ympäröimänä. Tahitilla häntä kiusasivat kärpäsparvet, jotka söivät maalin hänen työskennellessään. Matkalla Kapkaupunkiin Parkinson kuoli merellä punatautiin, jonka hän sai Istanbulin edustalla olevalta saariryhmältä. Banks maksoi hänen palkkansa hänen veljelleen.


title: Sydney Parkinson

text: Parkinsonin kunniaksi on nimetty tummameriliitäjä ("Procellaria parkinsoni"). Vuonna 1988 julkaistu 35-osainen "Banks' Florilegium" (Alecto Historical Editions) koostuu Parkinsonin piirtämistä kasveista myöhemmin maalattuihin kuvatauluihin, joita säilytettiin British Museumissa.


title: Suomen jääkiekkomaajoukkueen kausi 2008–2009

text: Suomen jääkiekkomaajoukkue putosi kaudella 2008-2009 puolivälierissä Jääkiekon maailmanmestaruuskilpailuissa 2009 ja sijoittui Euro Hockey Tourissa toiseksi.


text: Maajoukkueen päävalmentajana toimi Jukka Jalonen.


text: Suomi voitti 5 ja hävisi 7 ottelua kahdestatoista ottelusta. Pisteitä Suomelle kertyi 16. Karjala-turnauksessa Suomi jäi neljänneksi, Venäjän Channel One Cupissa Suomi sijoittui toiseksi, Ruotsin Sweden Hockey Gamesissa kolmanneksi ja Tšekin Česká Pojišťovna Cupissa kolmanneksi. Näin ollen Suomi ei saanut yhtään turnausvoittoa.


text: Alkusarjan Suomi pelasi D-lohkossa yhdessä Tanskan, Norjan ja Tšekin kanssa. Suomi voitti lohkon yhdeksällä pisteellä voitettuaan kaikki kolme peliä. Suomi teki 14 maalia ja päästi 4.


text: Välisarjassa Suomi pelasi F-lohkossa jossa Suomea vastaan asettuivat Kanada, Slovakia ja Valko-Venäjä. Suomi tuli lohkonsa toiseksi 11 pisteellään voitettuaan Slovakian (jatkoajalla) ja Kanadan (rangaistuslaukauksilla) ja hävittyään Valko-Venäjälle (rangaistuslaukauksilla). Välisarjassa Suomi teki 7 maalia ja päästi 6.


text: Puolivälierässä vastaan tuli Yhdysvallat, jolle Suomi hävisi 2-3. Suomen taival vuoden 2009 maailmanmestaruuskilpailuissa päättyi siihen.


text: "Lähteet:"


text: Alkulohko


text: Jatkolohko


text: Puolivälierä


title: Walter Pandiani

text: Walter Gerardo Pandiani Urquiza (s. 27. huhtikuuta 1976 Montevideo, Uruguay) on uruguaylainen jalkapalloilija, pelipaikaltaan hyökkääjä. Hän edustaa Espanjan Segunda Divisiónissa pelaavaa Villarrealia.


title: Walter Pandiani

text: Pandiani tunnetaan voimakkaana sekä hyvänä pääpelaajana.


title: Walter Pandiani

text: Ennen siirtymistään Eurooppaan Pandiani edusti kolmea joukkuetta kotimaassaan. Vuonna 2000 hän teki sopimuksen espanjalaisen Deportivo La Coruñan kanssa. Seuraavina kausina Pandiani kuului joukkueen luottopelaajiin ja täten sai myös paljon vastuuta. Kausi 2003–2004 sujui Pandianilta parhaiten, kun hän laukoi yhteensä 13 maalia.


title: Walter Pandiani

text: Tammikuussa 2005 Pandiani siirtyi loppukauden kestävällä lainasopimuksella Birmingham Cityyn, ajauduttuaan Deportivo-valmentaja Javier Iruretan kanssa riitoihin. Pandiani teki heti debyyttiottelussaan maalin Southamptonia vastaan. Myöhemmin kauden aikana hän onnistui maalinteossa vielä kolme kertaa ja lopulta kauden päätyttyä päävalmentaja Steve Bruce halusi hankkia hänet pysyvällä sopimuksella joukkueeseen. Siirtosumma oli kolme miljoonaa puntaa. Pandiani ei kuitenkaan onnistunut jatkamaan samalla tasolla kuin edelliskaudella, ja näin 13. tammikuuta 2006 hän palasi Espanjaan tällä kertaa Espanyoliin miljoonan punnan siirtosummalla.


title: Walter Pandiani

text: Pelattuaan kauden Espanyolissa, hän siirtyi kaudeksi 2007–2008 Osasunaan. 22. toukokuuta 2011 hän ilmoitti jättävänsä Osasunan sopimuksensa päätyttyä. Kauden 2011–2012 Pandiani pelasi jälleen Espanyolissa. Elokuussa 2012 hän siirtyi kaudeksi 2012–2013 Segunda Divisióniin tippuneeseen Villarrealiin.


title: Walter Pandiani

text: Pandiani teki ensiesiintymisensä Uruguayn maajoukkueessa 21. maaliskuuta 2001 vuoden 2002 MM-karsintaottelussa Paraguayta vastaan.


title: Suomen šiiamuslimit

text: Suomen šiiamuslimit on islamin šiialaista suuntausta Suomessa edustava rekisteröity uskonnollinen yhdyskunta. Se perustettiin vuonna 2003 ja rekisteröitiin 2004. Jäseniä on 38 (2016). Yhdyskunnan kotipaikka on Helsinki. Sen jäsenyyden saa halutessaan yhdyskunnan säännöt hyväksyvä Suomen asukas. Yhdyskunnan jäsenyys on maksuton, ja sen toimintaa tuetaan lahjoituksin.


title: Suomen šiiamuslimit

text: Sheikh Vakili on yhdyskunnan imaami ja puheenjohtaja.


title: NRA Kansallinen kivääriyhdistys

text: NRA Kansallinen kivääriyhdistys on vuonna 2006 perustettu suomalainen yhdistys. Sen tarkoituksena on edistää ampuma-aseiden omistajien oikeusturvaa, aseiden hallussapito-oikeutta, valistaa turvallisesta säilytyksestä sekä turvata aseharrastuksen jatkuvuus. Yhdistyksen puheenjohtaja on Runo K. Kurko.


title: NRA Kansallinen kivääriyhdistys

text: Yhdistyksen nettisivut sisältävät ampumaharrastukseen liittyvän tietouden lisäksi runsaasti erilaisia salaliittoteorioita sionistien ylivallasta, holokaustin valheellisuudesta, Bilderberg-ryhmästä ja rotujen sekoittumisesta. Lisäksi NRA muun muassa väittää amerikkalaisten hallitsevan Euroopan unionia juutalaisten suurpankkien kautta ja Yhdysvaltain aiheuttaneen Itä-Ukrainan sodan. Kesäkuussa 2015 Helsingin Sanomat kyseenalaisti järjestön pätevyyden aselakeja koskevien lausuntojen antajana.


title: Esa Jussila

text: Esa Jussila (s. 11. marraskuuta 1979) on suomalainen salibandyn pelaaja ja valmentaja. Hän on edustanut pelaajaurallaan muun muassa seitsemän kautta Joensuun Josbaa ja yhden kauden Espoon Oilersia sekä myös sveitsiläistä Alligator Malansia. Kaudeksi 2009–2010 hän siirtyi Josbasta pelaamaan neljännen kautensa Alligator Malansissa, jossa hän pelasi viimeksi kaudella 2005–2006 voittaen Sveitsin mestaruuden. Kaikkiaan hän voitti kaksi Sveitsin mestaruutta. Suomessa hän saavutti kaksi SM-hopeaa ja kaksi SM-pronssia. Hän pelasi Salibandyliigassa 197 runkosarjaottelua, joissa hänen tehopisteensä olivat 105+182=287, sekä 55 pudotuspeliä, joissa hän keräsi tehopisteet 22+32=54.


title: Esa Jussila

text: Urallaan Jussila pelasi 139 maaottelua ja oli vuonna 2008 Tšekissä voittamassa Suomen ensimmäistä maailmanmestaruutta sekä kaksi vuotta myöhemmin toista.


title: Esa Jussila

text: Jussila toimii nykyisin Sveitsin maajoukkueen valmennusryhmässä.


title: Enterotoksiini

text: Enterotoksiini on suolessa vaikuttava toksiini; suolessa muodostunut tai ruuan mukana suolistoon joutunut, usein mikrobiperäinen myrkky.


title: Unohdettu Waltari

text: Unohdettu Waltari on Juri Nummelinin kirja Mika Waltarin harvinaisista teoksista. Teoksen julkaisi BTJ Kustannus Waltarin juhlavuonna 2008.


title: Unohdettu Waltari

text: Esipuheessa Nummelin toteaa Mika Waltarin olevan todennäköisesti Suomen tunnetuin kirjailija. ”Kaikki sellaiset, jotka kirjoja ylipäätään lukevat, ovat lukeneet ainakin yhden tai kaksi Waltarin teosta ja jokainen tietää useita nimeltä ja osaa sujuvasti selittää, mistä niissä päällisin puolin on kyse.” Waltari oli kuitenkin niin tuottelias kirjailija, että hänen tuotantoonsa kuuluu paljon teoksia, joita ei ole luettu pitkään aikaan. Waltari kirjoitti runsaasti myös salanimillä.


title: Unohdettu Waltari

text: Nummelin toteaa, ettei näe mitään syytä, miksi esimerkiksi Waltarin kauhunovellikokoelmaa "Kuolleen silmät" ei voisi julkaista uudelleen. Waltari itse ei sallinut salanimellä Kristian Korppi kirjoittamansa teoksen uudelleenjulkaisua. Nummelinin mielestä Englannissa, Yhdysvalloissa tai Ranskassa Waltarin kokoluokkaa olevan kirjailijan kaikki vähänkin kiinnostavat tekstit olisi jo moneen kertaan julkaistu uudestaan, varsinkin kun niistä löytää toistuvasti viitteitä kirjailijan tunnetumpaan tuotantoon”.


title: Emmanuel Mathias

text: Emmanuel Mathias (s. 3. huhtikuuta 1986 Kaduna, Nigeria) on nigerialais-togolainen jalkapalloilija, pelipaikaltaan oikea laitapuolustaja. Hän edustaa Israelin pääsarjassa pelaavaa Hapoel Petah Tikvaa.


title: Emmanuel Mathias

text: Mathias aloitti uransa synnyin maassaan Nigeriassa BCC Lionsin junioreissa, josta hän siirtyi togolaisseuraan Étoile Filante de Loméen vuonna 2004. Mathias vietti Togossa kaksi vuotta, jonka jälkeen hän siirtyi Tunisiaan Espéranceen. Joukkueen riveissä Mathias voitti Tunisian-mestaruuden, sekä kahdesti Tunisian cupin vuosina 2006 ja 2007. Kahden kauden jälkeen hän siirtyi lainasopimuksella EGS Gafsaan vuonna 2007. Sopimuksen päätyttyä Mathias siirtyi Israeliin Hapoel Petah Tikvaan vuonna 2009.


title: Emmanuel Mathias

text: Mathias sai tilaisuuden edustaa Togon maajoukkuetta saatuaan maan kansallisuuden vuoden 2004 lopulla. Hän pelasi ensimmäisen ottelunsa Malia vastaan pelatussa MM-karsintaottelussa. Mathias on edustanut Togoa yksissä Afrikan-mestaruuskisoissa.


title: Kun mikään ei riitä

text: Kun mikään ei riitä on Itse valtiaat -satiirisarjan hahmojen imitaatioäänillä tehty neljäs musiikki CD-levy vuonna 2005, joka sisältää 22 laulua. Se pohjautuu tv-elokuvaan Itse valtiaat – Agenttimusikaali sekä jaksoissa Kova vai pehmeä Sauli, Demarihengen joululahja, Uusi tuleminen, Hyvinvoinnin lähteillä ja Viimeinen sanasota.


title: Michael Hurst

text: Michael Eric Hurst (s. 20. syyskuuta 1957 Lancashire, Englanti) on englantilaissyntyinen uusiseelantilainen näyttelijä ja ohjaaja, jonka tunnetuin rooli lienee Iolaus televisiosarjassa "Hercules".


title: Michael Hurst

text: Hurstin ollessa 7-vuotias hänen perheensä muutti Englannista Christchurchiin, Uuteen-Seelantiin. Hän opiskeli Papanui High Schoolissa, jonka jälkeen Hurst opiskeli vuoden Canterburyn yliopistossa. Tämän jälkeen 19-vuotias Hurst meni Court Theatreen, jossa hän opiskeli kaksi vuotta.


title: Michael Hurst

text: Vuonna 1982 Hurst siirtyi Aucklandin Mercury Theatreen, jossa hän toimi näyttelijänä tai ohjaajana yli kahdessakymmenessä näytelmässä vuoteen 1991 asti. Hurst esitti Uudessa-Seelannissa kuvatussa yhdysvaltalaisessa "Hercules"-televisiosarjassa sarjan nimikkopäähenkilön apuria ja toveria Iolausta kuuden tuotantokauden ajan vuosina 1995–1999.


title: Michael Hurst

text: Hurst on ollut naimisissa vuodesta 1988 lähtien näyttelijä Jennifer Ward-Lealandin kanssa ja heillä on kaksi poikaa, Jack (s. 1997) ja Cameron (s. 1999).


title: USL First Division

text: United Soccer Leagues First Division (lyh. USL-1) oli Yhdysvaltain ja Kanadan jalkapalloilun toiseksi korkein sarjataso Major League Soccerin jälkeen. Sarjaa ylläpiti United Soccer Leagues. Vuoteen 2004 asti sarja tunnettiin nimellä A-League. Eniten mestaruuksia, neljä kappaletta, voitti Seattle Sounders.


title: USL First Division

text: Ennen kautta 2010 useat joukkueet erosivat USL First Divisionistä ja perustivat kilpailevan North American Soccer Leaguen. Yhdysvaltain jalkapalloliitto ei antanut kummallekaan liigalle hyväksyntäänsä, vaan kaudella 2010 USL First Divisionin ja NASL:n joukkueet kilpailivat liiton hallinnoimassa väliaikaisessa USSF Division 2 Pro Leaguessa. Kaudeksi 2011 United Soccer Leagues yhdisti USL First Divisionin ja alemman sarjatason USL Second Divisionin uudeksi USL Pro -liigaksi.


title: Venturi-ilmiö

text: Venturi-ilmiö on Bernoullin lakiin liittyvä ilmiö, jossa virtaavan fluidin nopeus suurenee ja paine pienenee, kun se kulkee kavennetun putken läpi. Koska aineen tilavuusvirtausnopeuden (yksikkö m/s) on pysyttävä vakiona, niin putken kaventuessa on virtausnopeuden (yksikkö m/s) suurennuttava, mikä johtuu jatkuvuusyhtälön toteutumisesta. Ja kun virtaavan fluidin nopeus kasvaa putken kaventuessa, on fluidin aiheuttaman paineen pienennyttävä.


title: Venturi-ilmiö

text: Venturi-ilmiö on nimetty italialaisen fyysikon Giovanni Battista Venturin mukaisesti.


title: Venturi-ilmiö

text: Bernoullin yhtälö putkessa virtaavalle aineelle, jonka tiheys on vakio formula_1 (aine siis on kokoonpuristumaton) ja gravitaation aiheuttama kiihtyvyys formula_2, voidaan esittää muodossa


title: Venturi-ilmiö

text: missä putken pisteessä "1" putken korkeus on formula_4 ja aineen paine on formula_5. Vastaavasti putken pisteessä "2" putken korkeus on formula_6 ja aineen paine on formula_7.


title: Venturi-ilmiö

text: Jos kuitenkin tarkastellaan tilannetta, jossa putkella ei ole korkeuseroja (eli formula_4 = formula_6), niin Bernoullin yhtälöstä jätetään huomioimatta termit formula_10. Tällöin voidaan laskea putken pisteissä "1" ja "2" kulkevan aineen paineiden erot muokatulla Bernoullin yhtälöllä


title: Venturi-ilmiö

text: joka siis kuvaa putkea, jossa pisteessä "2" putki on ohuempi kuin pisteessä "1".


title: Venturi-ilmiö

text: Tilavuusvirtausnopeus kertoo, kuinka suuri tilavuus virtaavaa ainetta putken tietyn kohdan poikkileikkauksen läpi kulkee aikayksikköä kohden. Jatkuvuusyhtälön mukaisesti tilavuusvirtausnopeus formula_12 on kokoonpuristumattomalle fluidille putken paksuudesta riippumatta vakio


title: Venturi-ilmiö

text: missä siis formula_14 on putken kohdan "1" poikkileikkauksen pinta-ala ja formula_15 on putken kohdan "2" poikkileikkauksen pinta-ala. Tämä yhtälö yhdistettynä yllä olevaan paine-eroyhtälöön


title: Venturi-ilmiö

text: voidaan laskea putkessa virtaavan aineen tilavuusvirtausnopeus yhtälöllä


title: Juhana Suninen

text: Juhana Suninen (s. 6. maaliskuuta 1976) on suomalainen tenorilaulaja.


title: Juhana Suninen

text: Suninen tuli yleisön tietoisuuteen voittaessaan Jyväskylän kansainvälisen tenorikilpailun vuonna 2005. Laulukilpailumenestys jatkui vuonna 2006 Lappeenrannan laulukilpailuissa, joiden finalistina hänelle myönnettiin erikoispalkinto.


title: Juhana Suninen

text: Syksyllä 2005 julkaistiin lauluyhtye Virtuoson esikoisalbumi "Virtuoso", jossa Suninen laulaa 1. tenoria. EMI Finland -levy-yhtiön julkaisema debyyttialbumi myi noin kuukaudessa hieman alle 30000 kappaletta. Myöhemmin yhtyeeltä on julkaistu levyt "Suuren meren suolaa" 2006 ja "Yö Enkelten - kauneimmat joululaulut" 2007.


title: Juhana Suninen

text: Suninen on opiskellut laulua Pirkanmaan ammattikorkeakoulussa vuosina 2001-2005, sekä osallistunut mestarikursseille opettajina muun muassa Esko Jurvelin, Jaakko Ryhänen ja Pietro Ballo. Lisäksi Suninen on valmistuntut medianomiksi ääni-ilmaisun koulutusohjelmasta Tampereen ammattikorkeakoulusta vuonna 2001.


title: Juhana Suninen

text: Juhana Suninen on vieraillut muun muassa Keski-Suomen alueoopperassa Jyväskylässä 2008-2009 "La Traviatan" Alfredona, 2006-2007 "Jevgeni Oneginin" Lenskinä, 2006 Oulun oopperassa Don Ottavion roolissa "Don Giovannissa", Suomen Kansallisoopperassa Don Luiginon roolissa "Matka Reimsiin" -oopperassa, sekä musikaalirooleissa ja ensembleissä muun muassa Tampereen Työväen Teatterissa, Kouvolan Teatterissa, Helsingin kaupunginteatterissa sekä Valkeakosken kaupunginteatterissa. Vuonna 2007 Suninen sai vakituisen kiinnityksen Suomen Kansallisoopperan kuoroon. Virtuoso-yhtyeen kanssa Suninen on esiintynyt ympäri Suomea muun muassa Vantaan viihdeorkesterin, Pori Sinfoniettan, Vaasan kaupunginorkesterin, Kuopion kaupunginorkesterin ja Lapin sotilassoittokunnan solistina. Lisäksi yhtye on konsertoinut oman noin 10-jäsenisen viihdeorkesterinsa kanssa aktiivisesti.


title: Juhana Suninen

text: Sunisen konserttiohjelmistoon kuuluu tenorisolistin osat muun muassa seuraavissa teoksissa: Bachin "Johannes"- ja "Matteus-passio", Mendelssohnin "Sinfonia nro 2" "Lobgesang", Brittenin "Serenadi tenorille, käyrätorvelle ja jousiorkesterille", Haydnin "Stabat mater" ja Mozartin "Requiem".


title: Juhana Suninen

text: Suninen on myös säveltänyt kappaleita muun muassa Virtuoso-yhtyeelle, sekä toiminut äänittäjänä, tuottajana, miksaajana ja studiomuusikkona erilaisissa projekteissa. Suninen on vieraillut yhdessä Raimo Sirkiän kanssa Pentti Hietasen kokoelmalevyllä "Minun tieni" kappaleessa "Joka henkäykseen".


title: Henrika Tandefelt

text: Henrika Tandefelt (s. 1972, Helsinki) on Svenska litteratursällskapet i Finlandin tutkija. Tandefelt sai vuoden 2009 Tieto-Finlandia-palkinnon kirjallaan "Porvoo 1809: juhlamenoja ja tanssiaisia".


title: Henrika Tandefelt

text: Tandefelt sai myös 2009 Ruotsin akatemian myöntämän Axel Hirsch -palkinnon. Palkinto myönnetään merkittävälle historiateokselle tai elämäkerralle. Palkittu teos, "Konsten att härska – Gustaf III inför sina undersåtar", ilmestyi 2008 Svenska litteratursällskapet i Finlandin kustantamana ja perustuu Tandefeltin Helsingin yliopistossa keväällä 2007 hyväksyttyyn väitöskirjaan "Gustaf III inför sina undersåtar: Konsten att härska och politikens kulturhistoria".


title: Henrika Tandefelt

text: Tandefelt kirjoitti ylioppilaaksi 1991. Hän valmistui filosofian maisteriksi Helsingin yliopistosta 1997 ja tohtoriksi 2007.


title: Javier Portillo

text: Javier García Portillo (s. 30. maaliskuuta 1982 Aranjuez, Madridin maakunta, Espanja) on espanjalainen jalkapalloilija. Hän edustaa Hérculesia ja on pelipaikaltaan hyökkääjä.


title: Javier Portillo

text: Vuonna 1994 Portillo liittyi Real Madridin junioreihin. Seitsemän kauden aikana junioreissa hän teki yhteensä 150 maalia ja rikkoi näin Raúlin nimissä olleen aikaisemman ennätyksen. Vuonna 2002 hän teki ensimmäisen ammattilaissopimuksensa Real Madridin kanssa. 6. lokakuuta 2002 Portillo teki ensiesiintymisensä edustusjoukkueessa kotiottelussa Deportivo Alavésia vastaan. Hän teki ensimmäisellä kaudellaan korkeimmalla sarjatasolla viisi maalia kymmenessä ottelussa. Hän teki maalin myös Mestarien liigassa saksalaista Borussia Dortmundia vastaan 2–1 päättyneessä lohkovaiheen ottelussa.


title: Javier Portillo

text: Heinäkuussa 2004 Portillo lainattiin Italian Serie A:ssa pelanneeseen Fiorentinaan. Kesken kauden 2004–2005 Real Madridiin valmentamaan tullut Vanderlei Luxemburgo halusi Portillon palaavan takaisin Espanjaan. Seuraavaksi kaudeksi hänet kuitenkin jälleen lainattiin, tällä kertaa belgialaiseen Club Bruggeen.


title: Javier Portillo

text: Yhden kauden lainasopimuksen jälkeen hän palasi Madridiin. Joukkueen uudeksi valmentajaksi oli tullut Fabio Capello ja uusi hankinta Ruud van Nistelrooy oli myös liittynyt joukkueeseen. Lisäksi Real Madridissa aikaisemmin pelanneet hyökkääjät Raúl, Ronaldo ja Antonio Cassano olivat edelleen mukana, täten Portillolle ei löydetty enää roolia joukkueessa ja niin hänen sopimuksensa purettiin. Myöhemmin samana kesänä hän teki kaksivuotisen sopimuksen Espanjan korkeimmalle sarjatasolle nousseen Gimnàstic de Tarragonan kanssa.


title: Javier Portillo

text: Kausi 2006–2007 sujui Portillolta henkilökohtaisesti hyvin, tehtyään 11 maalia 34 ottelussa. Gimnàstic ei kuitenkaan säilynyt pääsarjassa vaan putosi takaisin Segunda Divisióniin. Heinäkuussa 2007 hänet hankittiin Osasunaan Real Madridiin palanneen Roberto Soldadon korvaajaksi. Portillo jäi navarralaisjoukkueessa kuitenkin vähälle peliajalle ja teki kahden ja puolen kauden aikana vain kolme maalia. Tammikuun 2010 siirtoikkunan kynnyksellä Portillo ja Osasuna purkivat vuoteen 2011 ulottuneen sopimuksensa, minkä jälkeen hän siirtyi pykälää alemmas Segunda Divisióniin sarjanoususta taistelleen alicantelaisen Hérculesin riveihin.


title: Lentolaivue 14

text: Lentolaivue 14 oli Suomen ilmavoimien yhteistoimintalaivue. Laivue perustettiin 1. tammikuuta 1938, se osallistui talvi-, jatko- ja Lapin sodan taisteluihin ja se lakkautettiin 4. joulukuuta 1944.


title: Lentolaivue 14

text: Lentolaivue 34 lakkautettiin ilmavoimien uudelleenjärjestelyn yhteydessä vuonna 1938 ja sen entinen kalusto sekä osa henkilöstöstä siirrettiin Lentorykmentti 1:een perustettavan uuden Lentolaivue 14:n (LLv 14) rungoksi. Virallisen perustamispäivän, 1. tammikuuta 1938, jälkeen laivueen ryhmittymiseen kului muutama viikko, jonka jälkeen se liitettiin Lentorykmentti 1:een 19. tammikuuta 1938. Suur-Merijoen lentokentälle tukeutuneen laivueen kalustona oli aluksi Blackburn Ripon -koneet. Kesällä 1938 laivue sai Ripon-koneiden rinnalle Lentolaivue 12:n luovuttamat Fokker C.V -koneet. Ennen talvisotaa laivue sai vielä yhteen lentueeseen Fokker C.X -koneita.


title: Lentolaivue 14

text: Talvisodan sytyttyä marraskuussa 1939 kapteeni Jaakko Moilasen komentama laivue oli liikekannallepanossa annetun käskyn mukaisesti hajautettuna Käkisalmen ja Laikon kentille tehtävänään tiedustelu itäisellä Karjalankannaksella III armeijakunnan rintamaosalla. Laivue suoritti 1. joulukuuta lähtien etenevän neuvostoarmeijan liikkeiden tiedustelua sekä häirintäpommituksia. Joulukuun loppupuolella laivue joutui vihollishävittäjien kasvavan aktiivisuuden takia siirtymään päivätiedustelusta yötoimintaan. 12. helmikuuta 1940 lähtien laivue vastaanotti Gloster Gladiator -koneita yhden lentueen kalustoksi. Uuden kaluston turvin voitiin päivisin tapahtuvaa lentotiedustelua jatkaa. Venäläisten aloitettua 3. maaliskuuta 1940 Viipurinlahden ylityksen laivue vedettiin 5. maaliskuuta itäisen Kannaksen tiedustelutehtävistä torjumaan maihinnousua. Tiedustelu- ja pommituslentojen lisäksi laivue suoritti myös maataisteluhyökkäyksiä jäällä eteneviä venäläisjoukkoja vastaan. Laivueen koneet joutuivat myös ilmataisteluihin: 5. maaliskuuta ylikersantti Martti Perälä saavutti laivueen ensimmäisen ilmavoiton ampumalla alas I-153-hävittäjän Äyräpäässä. Välirauhan astuessa voimaan 13. maaliskuuta 1940 laivue siirtyi kokonaisuudessaan Uttiin.


title: Lentolaivue 14

text: Laivue lensi talvisodassa 234 sotalentoa, joilla se saavutti 3 ilmavoittoa menettäen yhden koneen ohjaajineen.


title: Lentolaivue 14

text: Jatkosodan liikekannallepanossa Lentorykmentti 1 lakkautettiin ja sen laivueet muutettiin erillisiksi. Majuri Lauri Larjon komentama Lentolaivue 14 alistettiin IV armeijakunnalle tehtävänään tiedustelu Viipurin alueella sekä itäisen Suomenlahden rannikkoalueilla. 22. kesäkuuta tehtäviin lisättiin tiedustelu myös V armeijakunnan alueella. Padasjoen kentälle tukeutuneet laivueen 1. (GL-koneet) ja 3. lentue (FK-koneet) suorittivat annettuja tehtäviä 2. lentueen noutaessa varikolta laivueen uutta kalustoa, Curtiss Hawk -hävittäjiä. Laivue siirtyi 9. heinäkuuta mennessä takaisin Uttiin, kalustona CU-koneet kahdessa lentueessa ja FK-koneet kolmannessa. 14. heinäkuuta laivue sai ilmavoimien esikunnasta käskyn luovuttaa uudet Curtiss-koneensa Lentolaivue 32:lle, jolta se sai tilalle käytetyt Fokker D.XXI -koneet. 29. heinäkuuta laivueen alistus IV armeijakunnalle päättyi ja ilmavoimien komentaja otti laivueen alaisuuteensa. Laivue jatkoi tiedustelutehtäviä etenevien II ja IV armeijakuntien alueilla. 10. elokuuta laivue siirtyi Lappeenrantaan lähemmäs rintamaa. Suomalaisten hyökkäyksen pysähdyttyä Karjalankannaksella syyskuun alkupuolella laivue alistettiin Lentorykmentti 3:lle ja samassa yhteydessä se siirtyi lähemmäs rintamalinjoja Suulajärvelle. Laivueen tehtävät pysyivät samana, tosin rintamalinjojen vakiinnuttua lähinnä venäläisten liikenteen valvontana. Lentotoimintaa vähensi edelleen 8. lokakuuta annettu käsky säästää polttoainetta; tämä rajoitti lentoja yhteen päivässä. Laivue sai 21. lokakuuta käskyn siirrosta Itä-Karjalaan, Tiiksjärvelle. Siirto aloitettiin 26. lokakuuta laivueen viimeisten osien ollessa perillä 15. marraskuuta. Tiiksjärvellä laivue alistettiin 14. divisioonalle tehtävänään tiedustelu divisioonan kaistalla sekä hyökkäykset sopiviin maamaaleihin. Laivueelle alistettiin puolestaan Lentolaivue 30:n kolmas lentue, "Lentue Käär", jonka tehtävänä oli hävittäjätorjunta 14. divisioonan kaistalla. 17. joulukuuta laivueen komentajaksi määrättiin majuri Johan Sovio.


title: Lentolaivue 14

text: Tammikuussa 1942 Tiiksjärvelle saapui Brewster-koneilla varustettu Lentolaivue 24:n 2. lentue parantamaan Rukajärven suunnan hävittäjätorjuntaa. Tämä paransi laivueen hitaiden tiedustelukoneiden toimintaedellytyksiä. 19. helmikuuta laivueen komentajaksi määrättiin kapteeni Ragnar Magnusson. Kevään kuluessa venäläiset voimistivat huomattavasti ilmatoimintaansa Muurmannin radan läheisyydessä, jonka vuoksi tiedustelulennot jouduttiin suorittamaan kauempana radasta. 7. heinäkuuta alistus 14. divisioonalle päättyi ilmavoimien komentajan ottaessa laivueen komentoonsa. Tiedustelua suoritettiin edelleen entisen käskyn mukaan, lisäksi toimialuetta laajennettiin Uhtuan suuntaan, III armeijakunnan alueelle. 1. elokuuta laivueelle jo aikaisemmin alistettu Lentue Käär liitettiin laivueeseen. Lentue Käärin ohjaajat siirtyivät 1. lentueeseen, joka alkoi vastaanottaa uutta kalustoa, Morane-Saulnier M.S.406 -hävittäjiä. Lentue Käärin FR-koneet luovutettiin Lentolaivue 12:lle. Morane-lentueen tyyppikoulutuksen päätyttyä Brewster-lentue siirtyi 21. marraskuuta oman laivueensa yhteyteen Karjalankannakselle, jolloin hävittäjätorjuntatehtävät siirtyivät LeLv 14:n vastuulle. Loppuvuodesta laivue sai vielä lisää FR-koneita 3. lentueen kalustoksi.


title: Lentolaivue 14

text: 5. tammikuuta 1943 laivueen FR-hävittäjillä varustettu 3. lentue siirtyi Suomussalmelle tukeutuen Kiantajärven jäälle auratulle kentälle. Siirron tarkoituksena oli parantaa Uhtuan suunnan tiedustelua. Jäiden sulamisen takia lentue palasi Tiiksjärvelle laivueen yhteyteen 1. huhtikuuta. Laivueen toiminnan pääpaino oli kesäaikana rintamalinjojen läheisyydessä tapahtuvan venäläisten liikenteen valvonnassa, lisäksi suoritettiin venäläisten sissiosastojen etsintää. Polttoaineen säännöstely vähensi näiden lentojen määrää loppukesästä. 20. elokuuta laivue suojasi Lentorykmentti 4:n suorittamaa Lehdon partisaanikylän pommitusta 12:lla MS-koneella, lisäksi viisi FR-konetta suoritti rynnäkköhyökkäyksiä kohteeseen. Tämä jäi vuoden viimeiseksi merkittäväksi operaatioksi; loppuvuodesta sääolosuhteet estivät lentotoiminnan satunnaisia tiedustelulentoja lukuun ottamatta.


title: Lentolaivue 14

text: Vuoden 1944 alussa, 5. tammikuuta, laivueen 3. lentue siirtyi Lonkan jääkentälle lähemmäksi toimialuettaan, III armeijakunnan rintamaosaa. 14. helmikuuta laivueen nimeen lisättiin sen toimintaa kuvaava etuliite, jolloin nimeksi tuli Tiedustelulentolaivue 14 (TLeLv 14). 1. maaliskuuta kapteeni Erik Kerke siirtyi laivueen vt. komentajaksi. Laivue sai lisää MS-koneita maaliskuun lopulla, jolloin 2. lentueen FR-koneet siirrettiin 3. lentueeseen. Lentotiedustelua suoritettiin lähinnä MS-kalustolla venäläisten suorituskykyisemmän lentokaluston takia. 3. kesäkuuta majuri Kyösti Kurimo määrättiin laivueen komentajaksi. Laivue suoritti tiedustelutehtäviään koko kesän ajan Uhtuan ja Rukajärven suunnille. 29. heinäkuuta laivue alistettiin kuukauden ajaksi Lentorykmentti 2:lle, jonka seurauksena neljän MS-koneen osasto siirtyi HLeLv 28:aan. 6. elokuuta laivue saavutti viimeisen ilmavoittonsa, kun luutnantti Matti Niinimäki ampui Tahkokoskella alas Airacobra-hävittäjän. Sodan lopulla, 31. elokuuta, osa laivueesta siirtyi Kolvasjärvelle osan jäädessä Tiiksjärvelle 21. syyskuuta saakka.


title: Lentolaivue 14

text: Laivue lensi jatkosodassa noin 6 600 sotalentoa, joilla se saavutti 23 ilmavoittoa, menettäen 20 konetta ja 15 lentäjää.


title: Lentolaivue 14

text: Laivue alistettiin 15. syyskuuta uudelleen Lentorykmentti 2:lle ja se siirtyi edelleen Erikoisesikunta Sarkolle alistettuna 21. syyskuuta 1944 Paltamoon, josta se aloitti tiedustelulennot saksalaisten joukkojen liikkeiden selvittämiseksi. Laivue siirtyi 15. lokakuuta kunnostuksen jälkeen saksalaisten hävittämälle Pudasjärven kentälle. Laivue lensi viimeisen sotalentonsa 18. lokakuuta, tiedustellen Morane-parvella Kemijärven ja Vuojärven suuntiin. Rintaman siirtyminen koneiden toimintasäteen rajoille sekä alkava lentävän henkilökunnan kotiuttaminen aiheuttivat sen, että laivue ei enää osallistunut sotalentoihin. Laivue siirtyi 7. marraskuuta Kemiin, josta edelleen Rissalaan 27. marraskuuta. Ilmavoimia rauhanajan vahvuuteen saatettaessa laivue lakkautettiin 4. joulukuuta 1944.


title: Rein Rannap

text: Rein Rannap (s. 6. lokakuuta 1953 Tallinna) on virolainen säveltäjä ja pianisti. Sen lisäksi hän on yksi Eesti otsib superstaari -ohjelman kolmesta tuomarista. Hänen isänsä Heino oli muusikko ja musiikkipedagogi ja äitinsä Ines viulusolisti ja musiikkikriitikko.


title: Rein Rannap

text: Rannap opiskeli Tallinnan Musiikkikeskikoulussa (Tallinna Muusikakeskkool) 1965–1972. Sen jälkeen hän opiskeli Tallinnan valtiollisessa konservatoriossa 1972–1977 pianoa Virve Lippusin luokalla. Vuodesta 1977 vuoteen 1979 hän jatkoi opintojaan Moskovan konservatoriossa jatko-opiskelijana Lev Naumovin luokalla. Vuonna 1991 hän lähti Etelä-Kalifornian yliopistoon opiskelemaan maisteriksi ja tohtoriksi säveltämistä Stephen Hartken luokalla.


title: Juanfran (jalkapalloilija, 1985)

text: Juan Francisco Torres Belén eli Juanfran (s. 9. tammikuuta 1985 Crevillent, Alicanten maakunta, Espanja) on espanjalainen jalkapalloilija. Hän edustaa Espanjan pääsarjassa pelaavaa Atlético Madridia ja on pelipaikaltaan oikea laitalinkki tai-puolustaja.


title: Juanfran (jalkapalloilija, 1985)

text: Juanfran on Real Madridin junioriakatemian kasvatti. Hän teki ensiesiintymisensä edustusjoukkueessa 24. tammikuuta 2004 kotiottelussa Villarrealia vastaan. Ensimmäisellä kaudellaan 2003–2004 hän pelasi yhteensä 5 ottelua ja seuraavalla kaudella vain yhden ottelun.


title: Juanfran (jalkapalloilija, 1985)

text: Kaudeksi 2005–2006 Juanfran lainattiin barcelonalaisjoukkue Espanyoliin. Kauden aikana Espanyol sai taistella tiukasti sarjapaikastaan, mutta onnistui kuitenkin säilyttämään sen niukalla erolla. Juanfran teki kauden ainoan maalin 22. maaliskuuta 2006 1–1-tasapeliin päättyneessä ottelussa Athletic Bilbaoa vastaan.


title: Juanfran (jalkapalloilija, 1985)

text: Vuonna 2006 Juanfran siirtyi Osasunaan ilmaisella siirrolla, mikä sisälsi kuitenkin ehdot, että Real Madrid voi halutessaan tammikuussa 2007 kutsua hänet takaisin joukkueeseen sekä kauden päätyttyä heillä on takaisinosto-oikeus. Ensimmäisen ottelunsa Osasunassa hän pelasi 24. syyskuuta 2006 Celta Vigoa vastaan. Ottelu päättyi 2–0 Osasunan voittoon ja Juanfran teki jälkimmäisen maaleista. UEFA Cupin kaudella 2006–2007 Osasuna selviytyi aina välieriin saakka häviten niissä Sevillalle. Hän pelasi UEFA Cupissa yhteensä 9 ottelua ja teki niissä yhden maalin.


title: Juanfran (jalkapalloilija, 1985)

text: Kaudella 2008–2009 hän pelasi jälleen lähes kaikissa sarjaotteluissa (35) ja kuului joukkueen luottopelaajiin. Kauden viimeisellä kierroksella kasvattajaseuraansa Real Madridia vastaan hän teki ottelun 2–1-voittomaalin, joka samalla varmisti Osasunan säilymisen maan pääsarjassa Primera Divisiónissa.


title: Juanfran (jalkapalloilija, 1985)

text: Tammikuussa 2011 Juanfran siirtyi Atlético Madridiin noin 4 miljoonan euron siirtokorvauksella. Hän solmi joukkueen kanssa 3,5-vuotisen sopimuksen. Hän teki ensiesiintymisensä joukkueessa 13. tammikuuta 2011 Copa del Reyn ottelussa paikallisvastustaja Real Madridia vastaan.


title: Juanfran (jalkapalloilija, 1985)

text: Juanfran teki ensiesiintymisensä Espanjan maajoukkueessa 26. toukokuuta 2012 pelatussa ystävyysottelussa Serbiaa vastaan. Maajoukkueen päävalmentaja Vicente del Bosque valitsi hänet myös vuoden 2012 EM-kilpailuihin osallistuvaan kokoonpanoon.


title: Moltke

text: Moltke on vanha saksalais-tanskalainen aatelissuku. Osa suvusta kulkee nimellä von Moltke.


title: Moltke

text: Suku on lähtöisin Mecklenburgista ja se on vaikuttanut Tanskassa ainakin 1200-luvun lopulta alkaen. Adam Gottlob Moltke korotettiin Tanskassa vuonna 1750 maakreiviksi ja useat hänen sukuhaaransa edustajat kohosivat 1700- ja 1800-luvulla hyvin korkeisiin asemiin Tanskan hovissa ja hallituksessa. Preussissa puolestaan tuli tunnetuksi sotamarsalkka Helmuth von Moltken sukuhaara, josta tuli useita merkittäviä sotilaita 1800- ja 1900-luvuilla. Jotkin suvun edustajat vaikuttivat 1300- ja 1400-luvuilla myös Ruotsissa.


title: Thomas Bührer

text: Thomas Bührer (s. 30. tammikuuta 1968) on sveitsiläinen suunnistaja ja maailmanmestari. Seuratasolla hän edusti suomalaista OK 77:ää.


title: Thomas Bührer

text: Bührer voitti viestisuunnistuksen MM-kultaa vuosina 1991, 1993 ja 1995. Ensimmäisen ja ainoan henkilökohtaisen MM-kultansa Bührer voitti vuonna 2003 pitkällä matkalla. EM-kilpailuissa Bührer voitti kultaa Truskavetsissa 2000 viestissä ja Sümegissä 2002 pitkällä matkalla.


title: HMS Galatea (71)

text: HMS Galatea (viirinumero 71) Britannian Kuninkaallisen laivaston Arethusa-luokan kevyt risteilijä. "HMS Galatea" rakennettiin Scottsin telakalla Greenockissa Skotlannissa ja se otettiin palvelukseen 14. elokuuta 1935.


title: HMS Galatea (71)

text: "HMS Galatea" liitettiin palvelukseen otettaessa Välimeren laivastoon hävittäjien lippulaivaksi. Toisen maailmansodan syttyessä alus määrättiin palaamaan Englantiin, ja se osallistui helmi-maaliskuussa 1940 saksalaisten kauppa-alusten Vigosta merelle pääsyn estämiseen.


title: HMS Galatea (71)

text: "HMS Galatea" osallistui huhtikuussa Norjan taisteluihin ja toukokuussa siirrettiin Noreen 2. Risteilijäviirikön lippulaivaksi. Alus oli kuitenkin osa Kotilaivastoa toukokuuhun 1941 ollen lokakuusta 1940 tammikuuhun 1941 huollettavana telakalla. Huollossa alukselta poistettiin katapultti ja sille asennettiin kaksi neliputkista kahdennaulan ja kahdeksan yksiputkista 20 millimetrin ilmatorjuntatykkiä. Alukselle asennettiin myös tutka 279. Alus osallistui saksalaisen taistelulaiva "Bismarckin" metsästykseen.


title: HMS Galatea (71)

text: "HMS Galatea" siirrettiin heinäkuussa Välimeren laivastoon purjehtien Punaisen meren kautta. Aluksen kotisatamana oli marraskuussa Malta osana Force K:ta, jonka tehtävänä oli häiritä Italian ja Pohjois-Afrikan välisen saattuereitin liikennettä.


title: HMS Galatea (71)

text: "HMS Galateaan" osui kaksi Saksan laivaston sukellusveneen "U-557" laukaisema torpedoa keskilaivaan ja se upposi 14. joulukuuta 1941 Aleksandrian edustalla lähes välittömästi. Aluksen mukana menetettiin aluksen kapteeni E W B Sim ja 22 muuta upseeria sekä 448 miehistönjäsentä.


title: HMS Aurora (12)

text: HMS Aurora (viirinumero 12) Britannian Kuninkaallisen laivaston Arethusa-luokan kevyt risteilijä. "HMS Aurora" rakennettiin Portsmouthin telakalla ja se otettiin palvelukseen 12. marraskuuta 1937.


title: HMS Aurora (12)

text: "HMS Aurora" liitettiin palvelukseen otettaessa Kotilaivastoon hävittäjien lippulaivaksi. Alus oli syyskuussa yhdessä 2. Risteilijäviirikön kanssa saattamassa aluksia Skandinaviaan ja siirrettiin etsimään Saksan laivaston taisteluristeilijöitä "Scharnhorstia" ja "Gneisenauta". Norjan taisteluiden jälkeen alus osallistui saksalaisen taistelulaivan "Bismarckin" metsästykseen pohjoiselta Atlantilta. Operaation aikana alus yhdessä "HMS Kenyan" kanssa pysäyttivät 13. kesäkuuta 1941 saksalaisen tukilaivan "Belchenin".


title: HMS Aurora (12)

text: "HMS Aurora" oli heinä-elokuussa osana Kotilaivaston Force K:ta, jonka mukana alus osallistui Huippuvuorten ja Karhusaarten operaatioon. Operaation jälkeen alus yhdessä "HMS Nigerian" kanssa yllätti saksalaisen joukkojenkuljetussaattueen Pohjois-Norjassa ja upottivat Saksan maavoimien joukkoja kuljettaneiden alusten suojana olleen koululaiva "Bremsen".


title: HMS Aurora (12)

text: Syksyllä "HMS Aurora" siirrettiin Välimerelle ja se saapui 21. lokakuuta Maltalle osaksi Force K:ta, minkä tehtävänä oli häiritä akselivaltojen huoltokuljetuksia Italiasta Pohjois-Afrikkaan. Force K oli erittäin tehokas tuhoten useita kuljetusaluksia yhdessä Maltalle sijoitettujen hävittäjien kanssa. Force K:n toiminta kuitenkin kärsi suuren takaiskun "HMS Neptunen" upotessa ja "HMS Auroran" sekä "HMS Penelopen" vaurioiduttua osuttuaan miinaan samalla matkalla. Alukselle tehtiin tilapäiskorjaukset Maltalla, minkä jälkeen se purjehti 29. maaliskuuta Liverpooliin varsinaisia korjauksia varten.


title: HMS Aurora (12)

text: "HMS Aurora" palasi palvelukseen palaten Välimerelle kesäkuun lopulla 1942. Alus liitettiin Force H:n Gibraltarilla ja se kuului marraskuussa Keskiseen Ryhmään Pohjois-Afrikan maihinnousussa. Oranin edustalla alus törmäsi 8. marraskuuta Vichyn Ranskan laivaston torpilleurseihin (suuria hävittäjiä) "Tramonteen" ja "Tornadeen". Kohtaamisen seurauksena "Tramonte" upposi ja "Tornade" vaurioitui niin pahoin, että se piti ohjata matalikolle uppoamisen estämiseksi. Seuraavana päivänä "HMS Aurora" vaurioitti pahoin torpilleurs "Épervieriä" ja pakotti sen maihin.


title: HMS Aurora (12)

text: "HMS Aurora" toimi joulukuussa osana Force Q:ta Bônen niemimaalla akselivaltojen Trapanin ja Tunisian välisiä evakuointi- ja huoltosaattueita vastaan. Alus osallistui Sisilian ja Salernon maihinnousuihin liitettynä 15. Risteilijäviirikköön ennen lokakuista siirtoa Aegean merelle.


title: HMS Aurora (12)

text: "HMS Aurora" vaurioitui 30. lokakuuta Castelorizon valtausyrityksen aikana lentopommin osumasta. Alus siirrettiin Tarantoon korjattavaksi. Alus palasi palvelukseen huhtikuussa 1944. Alus osallistui elokuussa Etelä-Ranskan maihinnousuun, minkä jälkeen se palasi Aegean merelle avustamaan Ateenan vapauttamisessa.


title: HMS Aurora (12)

text: Sodan jälkeen "HMS Aurora" myytiin 19. toukokuuta 1948 Kansalliselle Kiinalle, joka kastoi aluksen "Chung Kingiksi". Alus joutui kuitenkin samana päivänä kommunistien haltuun ja nimettiin uudelleen "Tchoung Kingiksi". Alus kuitenkin upposi maaliskuussa 1949 Takun satamaan Kansallisten ilmapommituksessa. Myöhemmin alus nostettiin, mutta ei todennäköisesti koskaan palannut palvelukseen, vaikka nimettiin uudelleen 1950 "Hsuang Hoksi", 1951 "Pei Chingiksi" ja lopulta "Kuang Chouksi".


title: Hampton Roadsin taistelu

text: Hampton Roadsin taistelu oli Yhdysvaltain sisällissodan merkittävin meritaistelu. Taistelu käytiin 8–9. maaliskuuta 1862 Hampton Roadsissa Virginian osavaltiossa. Taistelu käytiin, kun Etelävaltiot yrittivät murtaa Pohjoisvaltioiden Norfolkin ja Richmondin saarron. Taistelu oli ensimmäinen ironclad-alusten kohtaaminen. Etelävaltioiden CSS Virginia onnistui upottamaan kaksi Pohjoisvaltioiden fregattia eivätkä Pohjoisvaltiot kyenneet upottamaan sitä, vaikka saivat apuun oman ironcladinsa USS Monitorin.


title: Hampton Roadsin taistelu

text:
19. huhtikuuta 1861 Abraham Lincoln julisti kaikki Etelävaltioiden satamat merisaartoon. Virginia liittyi Etelävaltioihin 27. huhtikuuta, jolloin myös sen satamat asetettiin merisaartoon. Norfolkin sataman sotilaskomentajaa painostettiin tuomaan komentamansa alukset Pohjoisvaltioiden puolelle, mutta hän päätyi polttamaan ne. Niiden joukossa oli USS Merrimac, joka ei tuhoutunut täysin tulipalossa – polttotaktiikka jäi ylipäänsäkin melko tehottomaksi. Etelävaltiot nostivat Merrimacin hylyn sataman pohjasta ja sen alustalle alettiin rakentaa CSS Virginiaa. Etelävaltiot saivat sataman ja Hampton Roadsin eteläisen puolen haltuunsa, Pohjoisvaltiot säilyttivät asemansa pohjoispuolella ja tukivat merisaartoa siellä olevilla linnoituksillaan.
8. maaliskuuta 1862 kapteeni Franklin Buchanan johti CSS Virginian hyökkäykseen satamaa saartavia aluksia vastaan. Viisi muuta alusta liittyi hyökkäykseen. Virginia sai vastaansa USS Cumberlandin ja USS Congressin jotka ryhtyivät tulittamaan sitä. Tulella ei ollut vaikutusta Virginian panssariin ja Virginia käytti puskuriaan Cumberlandia vastaan, mikä johti Cumberlandin nopeaan uppoamiseen. Puskuri jäi kuitenkin kiinni uppoavaan hylkyyn ja rikkoutui. Congress huomasi tapahtuman ja yritti purjehtia matalikolle. CSS Virginia seurasi sitä yhdessä apuun tulleiden muiden Etelävaltioiden alusten kanssa. Cumberland vahingoittui pahoin tulitaistelussa ja lopulta sen miehistö antautui. Myös CSS Virginia oli vahingoittunut taistelujen aikana ja sen nopeus oli laskenut.


title: Hampton Roadsin taistelu

text: CSS Virginia vietiin hetkeksi maihin korjattavaksi. Tällä välin USS Monitor saapui Hampton Roadsiin saaden käskyn suojella USS Minnesotaa. Aamulla 9. maaliskuuta Virginia lähti ankkuripaikaltaan hyökätäkseen Minnesotaa vastaan. USS Monitor purjehti Virginian tielle ja tulitaistelu alusten välillä alkoi. Alukset olivat kuitenkin kykenemättömiä tekemään merkittävää vahinkoa toisilleen. Taistelu kuitenkin loppui Monitorin komentajan saatua kranaatin sirpaleen silmäänsä, jolloin Monitor perääntyi. CSS Virginia oletti vastustajansa luovuttaneen ja se perääntyi jälleen korjattavaksi. Samaan aikaan taisteluun palaavan Monitorin komentaja näki Virginian perääntyvän muttei lähtenyt jatkamaan taistelua. Molemmat osapuolet julistautuivat voittajiksi.


title: Hampton Roadsin taistelu

text: Virginia tarvitsi perusteellisen korjauksen ja huollossa kului kuukausi. Monitor ja Virginia yrittivät saada toisensa hyökkäämään, mutta kumpikaan ei halunnut hyökätä vastustajan valitsemassa paikassa. Etelävaltioiden kenraali Benjamin Huger päätti hylätä Norfolkin, sillä merisaarrossa olevalla satamalla oli vain vähän strategista merkitystä. Hän ei kuitenkaan ilmoittanut asiasta laivastolle. Virginia ei ollut avomerikelpoinen alus eikä se ollut tarpeeksi matala voidakseen purjehtia jokea pitkin, joten se päätettiin tuhota, jottei se joutuisi Pohjoisvaltioiden käsiin. Virginian miehistö sytytti sen tuleen ja lopulta alus räjähti.


title: Hampton Roadsin taistelu

text: Lopputulosta pidetään yleisesti tasapelinä. Etelävaltioiden laivasto onnistui kuitenkin aiheuttamaan paljon enemmän tuhoa kuin mitä se itse kärsi. Merisaartoa ei kuitenkaan murrettu ja CSS Virginia jäi mottiin. CSS Virginia pystyi kuitenkin pelkällä läsnäolollaan estämään pääsyn alueen jokia pitkin Etelävaltioiden selustaan ja sen läsnäolo vaikutti Pohjoisvaltioiden armeijoiden liikkeisiinkin.


title: Argaios II

text: Argaios II (, 300-luku eaa.) oli ehkä Makedonian kuningas vuonna 393 eaa.


title: Argaios II

text: Diodoros Sisilialaisen mukaan illyrialaiset hyökkäsivät Makedoniaan vuonna 393 eaa. Kuningas Amyntas III pakeni, ja illyrialaiset asettivat Argaioksen valtaistuimelle. Illyrialaiset tekivät kuitenkin yleensä vain ryöstöretkiä, eikä nukkehallitsijan asettamista pidetä todennäköisenä. On mahdollista, että Argaios ei koskaan hallinnut. Argaioksen tarkempi henkilöllisyys ei myöskään ole tiedossa.


title: Argaios II

text: Erään toisen näkemyksen mukaan Argaios oli kuninkaana vuosina 385-383 eaa., kun Makedonia oli Olynthoksen vallan alla. Argaios saattaa myös olla sama Argaios, joka havitteli kruunua vuonna 360 eaa., kun Filippos II oli noussut valtaistuimelle.


title: Flynkilpikonna

text: Flynkilpikonna ("Carettochelys insculpta") on pystytaivuttajien alalahkoon kuuluva kilpikonnalaji. Se on sukunsa Carettochelys ainoa laji ja flynkilpikonnien heimon (Carettochelyidae) ainoa elävä edustaja. Flynkilpikonnaa tavataan eteläisestä Uudesta-Guineasta ja Australian Pohjoisterritoriosta. Alalajeja ei tunnisteta.


title: Flynkilpikonna

text: Flynkilpikonna on makean veden kilpikonna, mutta saattaa elää myös murtovedessä. Flynkilpikonnat voivat kasvaa 20 kilogrammaa painaviksi ja noin 70 senttimetriä pitkiksi. Flynkilpikonnat ovat kaikkiruokaisia. Se munii 15-20 munaa.


title: Flynkilpikonna

text: Flynkilpikonnalla on nahkamainen harmaanvihreä kilpi ja surkastunut valkoinen plastron eli alakilpi. Sen raajat ovat merikilpikonnien tapaan räpylämäiset ja kynsillä varustetut. Nuorilla yksilöillä kilven reuna on sahalaitainen. Flynkilpikonnalla on kärsämäinen kuono ja isot silmät. Eläin on hyvin arka ja yöaktiivinen. Se elää hiekkapohjaisissa joissa, missä on hidas virtaus. Kilpikonna kaivautuu hiekkaan lapioimalla sitä kilpensä päälle eturäpylöillään. Flynkilpikonnan levinneisyysalue kattaa Uuden-Guinean eteläosat ja Australian pohjoisosat. Laji löydettiin Uuden-Guinean saarelta jo 1700-luvulla, mutta Australiasta ensihavainto tehtiin vasta vuonna 1969.


title: Flynkilpikonna

text: Kansainvälinen luonnonsuojeluliitto luokittelee flynkilpikonna erittäin uhanalaiseksi lajiksi. Uudessa-Guineassa elää noin 90 prosenttia flynkilpikonnista, mutta siellä lajin populaatioita uhkaa metsästys, sillä paikalliset käyttävät ravinnoksi sen munia, joita myös viedään kansainvälisille markkinoille.


title: Pressiklubi (televisio-ohjelma)

text: Pressiklubi on vuosina 2005–2018 esitetty television viihteellinen ajankohtaisohjelma, joka käsitteli viikon uutisia sekä yleisesti suomalaista mediaa. Ohjelmassa oli juontajan lisäksi kaksi vaihtuvaa journalistijäsentä sekä viikon ajankohtainen vieras.


title: Pressiklubi (televisio-ohjelma)

text: Ohjelman kehitti vuonna 2005 Timo Harakka, joka toimi juontajana ja tuottajana kevääseen 2007. Konsepti on Ylen oma ja tiettävästi vastaavaa ohjelmaa ei ole missään maailmassa.


title: Pressiklubi (televisio-ohjelma)

text: Ohjelma palasi ruutuun tammikuussa 2009 Harakan tuottamana, mutta vetäjäksi tuli Ruben Stiller. Yle ilmoitti helmikuussa 2017 Stillerin jättävän Pressiklubin kevään 2017 jälkeen. Uudeksi vakituiseksi juontajaksi tuli syksyllä 2017 Sanna Ukkola, joka oli aiemmin toiminut muutaman kerran Stillerin tuuraajana.


title: Pressiklubi (televisio-ohjelma)

text: Ohjelman tunnusmusiikkina oli jazzyhtye U-Street All Starsin kappale ”Super Treat” albumilta "Bowling".


title: Pressiklubi (televisio-ohjelma)

text: Perjantai-iltaisin esitettävällä ohjelmalla oli katsojia 200 000:n molemmin puolin. Ohjelmaa esitettiin alun perin Yle TV2:lla. Tammikuussa 2014 ohjelma siirtyi Yle TV1:lle. Siirryttyään TV1:lle ohjelman katsojaluvut nousivat parhaimmillaan lähes puoleen miljoonaan.


title: Pressiklubi (televisio-ohjelma)

text: Ohjelma palkittiin Kultaisella Venlalla vuosina 2011 ja 2013. Ohjelma lopetetettin toukokuussa 2018.


title: Idänruskokäärme

text: Idänruskokäärme ("Pseudonaja textilis") on laji myrkkytarhakäärmeiden heimossa. Laji elää Itä-, Keski- ja Pohjois-Australiassa ja sitä on löydetty myös Uudesta-Guineasta, mutta kyseessä on todennäköisesti erillinen laji. Idänruskokäärme on yksi tappavimmista käärmeistä ja aiheuttaa eniten käärmeenpuremasta johtuneita kuolemantapauksia Australiassa. Laji kasvaa 1,5-2,2 metrin mittaiseksi. Ravinnoksi kelpaavat monet eläimet, kuten liskot, sammakot, linnut ja jyrsijät. Idänruskokäärme munii 8-35 munaa. Se viihtyy kuivissa metsissä ja pensaikoissa sekä savanneilla. Idänruskokäärmeen väritys vaihtelee vaaleanruskeasta lähes mustaan. Nuoret käärmeet tuntee tasavärisistä aikuisista niskan mustasta juovasta. Ne voivat olla myös kokonaan täynnä mustia, punaisia tai kermanvalkoisia raitoja. Idänruskokäärme on levinnyt laajalle alueelle ja on aktiivinen sekä päivällä että yöllä. Uhattuna käärme nostaa yläruumiinsa ylös S-kirjaimen muotoon ja avaa suunsa iskien samalla nopeasti ja aggressiivisesti kohti uhkaajaansa.


title: Tiikerikäärme

text: Tiikerikäärme ("Notechis scutatus") on myrkkytarhakäärmeiden heimoon kuuluva laji. Helpon ärtyneisyytensä takia tiikerikäärme kuuluu maailman vaarallisimpiin käärmeisiin. Laji voi kasvaa 2,1 metrin mittaiseksi. Väriltään tiikerikäärme on ruskeanmusta päältä keltaisin juovin ja keltainen alta. Kiiltävässä ja pyöreässä päässä on pienet silmät. Puolustautuessaan tiikerikäärme litistää kaulansa uhkailueleenä ennen kuin iskee. Se elää Australiassa lounaassa ja kaakossa sademetsissä, soilla ja ihmistoiminnan läheisyydessä. Tiikerikäärme munii 10-90 munaa. Ravinnoksi kelpaavat kaikki sopivan kokoiset maaselkärankaiset.Tiikerikäärme voi levittää hupun varoitukseksi kuten kobrat. Tiikerikäärmeen myrkky lamauttaa uhrin sydämen. Myrkky voi tappaa ilman vastamyrkkyä tunnissa.


title: Tiikerikäärme

text: Tiikerikäärme on sukunsa "Notechis" ainoa edustaja. Lajia mustatiikerikäärme ("Notechis ater") pidetään nykyään tiikerikäärmeen synonyyminä.


title: Lebensborn

text: Lebensborn e. V. (, vanhahtavaa saksan kieltä) oli Reichsführer-SS Heinrich Himmlerin kehittämä ohjelma, jonka tarkoitus oli luoda kansallissosialismin mukainen ihannerotu Saksaan. Himmler perusti Lebensbornin 12. joulukuuta 1935. Muodollisesti kyseessä oli rekisteröity yhdistys (), joka hallitsi omaa omaisuuttaan, erityisesti järjestön lastenkoteja. Käytännössä SS kuitenkin vastasi yhdistyksen toiminnasta.


title: Lebensborn

text: Lebensborn tarjosi rodullisesti sopiville aviottomille äideille sekä SS-miesten vaimoille taloudellista tukea ja mahdollisuuden käydä raskaus ja synnytys läpi erityisessä äitiyskeskuksessa. Lebensborn-ohjelman tarkoituksena oli virallisesti vähentää abortteja – rotupuhtaille lapsille annettiin mahdollisuus syntyä, ja heidät annettiin myöhemmin adoptioon, mikäli äidillä ei ollut mahdollisuuksia pitää lapsesta huolta. Tämä ei kuitenkaan tapahtunut niinkään humanitäärisistä tai moraalisista syistä, vaan siksi, että rotupuhtaiden lasten aborttien katsottiin heikentävän Saksan kansaa. Saksan hävittyä toisen maailmansodan paljastui, että Lebensborn-ohjelman puitteissa harjoitettiin myös rodunjalostusta.


title: Lebensborn

text: Naiset voivat anoa pääsyä Lebensbornin äitiyskotiin, mikäli heidät katsottiin rodullisesti ja perimältään virheettömiksi. Naisten tuli täyttää samat korkeat rodulliset kriteerit kuin SS:n jäsenten, siis vielä korkeammat kuin Saksan kansallissosialistisen työväenpuolueen jäsenistöltä vaaditut. Naisten tuli osoittaa rodullinen puhtautensa nk. arjalaistodistuksen avulla, joka osoitti, ettei heillä ollut ei-arjalaisia esi-isiä vuoden 1800 jälkeen. Lisäksi heidän tuli osoittaa, etteivät he kärsineet perinnöllisistä sairauksista. Naisten oli ennen hyväksymistä selviydyttävä lääkärintarkastuksesta, heidän tuli myös täyttää kyselykaavake, jossa kysyttiin heidän perhetilannettaan, tulevaisuuden suunnitelmiaan ja yhteiskunnallista ja poliittista vakaumustaan. Lisäksi heidän tuli kirjoittaa omakätinen elämäkertansa ja liittää siihen valokuvia. Myös syntymättömien lasten isän rodullinen ja perinnöllinen kelvollisuus tarkistettiin. Mikäli isä ei ollut tiedossa, riitti naisen vakuutus siitä, että kyseessä oli ollut terve arjalainen.


title: Lebensborn

text: Toisen maailmansodan kuluessa pääsykriteereitä höllennettiin käytännössä, ja noin 75 prosenttia anomuksista hyväksyttiin. Saksalaislasten lisäksi Lebensbornin lastenkoteihin alettiin ottaa kasvatettaviksi myös miehitetyiltä alueilta orpoja, joita pidettiin fyysisten ominaisuuksiensa perusteella arjalaisina.


title: Lebensborn

text: Torey Haydenin 1984 kirjoittama romaani "The Sunflower Forest" ("Auringonkukkametsä", suomennettu 1996) pohjautuu Lebensborn-ohjelmaan ja siinä mukana olleiden ihmisten kertomuksiin.


title: Lebensborn

text: Eniten Lebensborn-klinikoita oli Norjassa. Niissä synnytti lapsen toisen maailmansodan aikana noin 8 000 norjalaista naista.


title: Pausanias (Makedonia)

text: Pausanias oli Makedonian kuningas noin vuonna 394 eaa. Pausaniaan isä oli kuningas Aeropos II, joka puolestaan oli Perdikkas II:n poika.


title: Pausanias (Makedonia)

text: Aeropos kuoli sairauteen vuonna 395/394 eaa. Hänen seuraajakseen valittiin eräs Amyntas II, joka oli Perdikkas II:n lapsenlapsi tämän pojan Menelaoksen kautta. Amyntaan murhasi kuitenkin pian eräs Derdas ja Pausanias valittiin kuninkaaksi. Pausanias kuoli kuitenkin pian tämän jälkeen, ehkä salamurhan uhrina. Salamurhan takana oli luultavasti Amyntas III.


title: HSUPA

text: HSUPA eli "High-Speed Uplink Packet Access" on tekniikka, jolla 3G-puhelimen lähetysnopeus (uplink) nousee ja lähetyslatenssi laskee. Nopeutus on saatu samantyyppisillä ratkaisuilla kuin mitä HSDPA tekee vastaanottosuunnalle, eli paremmalla modulaatiolla ja nopeammalla hukkuneen paketin uudelleenlähetyksellä. HSUPA:n pienempi latenssi mahdollistaa interaktiivisten pelien sujuvan käytön. Jotta päätelaite voisi hyödyntää ominaisuuksia, myös käytettävän tukiaseman täytyy tukea niitä. Pääasiassa HSUPA-tekniikkaa hyödynnetään langattomissa modeemeissa. Seuraavassa kaaviossa on näistä esimerkkejä.


title: HSUPA

text: HSUPA:lle on määritelty eri kategorioita.


title: HSUPA

text: Kaikki kolme operaattoria (Telia Company, DNA ja Elisa) tukevat 5,76 Mbit/s HSUPA:a. UMTS 900 MHz tekniikalla peittoa on viime vuosina saatu kattavaksi syrjäseutuja myöten, sillä matalamman taajuuden ansiosta tukiaseman kantama on pidempi.


title: HSUPA

text: Tarve nopeammalle lähetysnopeudelle tuli esiin muun muassa pilvitallennuksen yleistymisen vuoksi. Kotioloissa käytetään yhä enenevässä määrin langattomia yhteyksiä. Ennen HSUPA-tekniikkaa suurin lähetysnopeus oli 128 kbit/s ja myöhemmin 384 kbit/s. Vasteaika oli 80-130 ms mikä on nopeaa pelikäyttöä ajatellen liikaa. HSUPA:n ja myöhemmin HSPA+:n yleistyttyä vasteaika on enää puolet alkuperäisestä.


title: HSUPA

text: Valokuvien ja videoiden välitön siirto yleistynee HSUPA:n ansiosta. Suuria flash-muistikortteja ei puhelimessa tarvita, jos kaikki menee suoraan nettipalvelimelle tai omaan kotikoneeseen.


title: HSUPA

text: 900 MHz 3G-verkot ovat laajentuneet voimakkaasti 2010-luvulle tultaessa, ja niiden avulla hyvät HSUPA/HSDPA -nopeudet saadaan laajemmalla alueella. 900 MHz HSUPA:aa tukeva 3G-verkko antaa suurelle osalle suomalaisia mukavan nettilähetysnopeuden esim. kesämökiltä, maaseudulta tai junan kyydistä. 3G-sukupolvea edustavia HSUPA/HSDPA-tekniikoita seurasi entistä nopeammat 4G-sukupolven tiedonsiirtotekniikat.


title: HSUPA

text: Suomessa haja-asutusalueiden internetyhteydeksi oli 3G-verkkojen lisäksi tarjolla Digitan Flash-OFDM -tekniikkaan perustuva 450 MHz verkko. Sen käyttäjämäärät jäivät kuitenkin vähäisiksi ja tekniikan vanhentumisen sekä päätelaitteiden valmistuksen lopettamisen myötä Flash-OFDM-tekniikan käyttö verkossa lopetettiin vuoden 2012 loppuun mennessä. Maaliskuussa 2011 Digita luovutti verkon Datamen hallintaan joka suunnitteli taajuusalueen hyödyntämistä CDMA-tekniikalla. Datame ajautui kuitenkin konkurssiin vuonna 2013.


title: HSUPA

text: Nopea langaton dataliikenne vaatii puhelimelta prosessointitehoa ja lineaariset (=huonon hyötysuhteen) vahvistimet, joten akku saattaa tyhjentyä hyvinkin nopeasti ja puhelin lämmetä voimakkaasti. Tosin modeemikäytössä sähkön riittävyys ei ole ongelma. Ulkoisen lisä-antennin käytöllä voidaan lisätä akkukestoa, nopeutta ja kuuluvuusaluetta mutta ne maksavat erikseen.


title: Radka Brožková

text: Radka Brožková (s. 21. kesäkuuta 1984) on tšekkiläinen suunnistaja ja MM-mitalisti. Seuratasolla hän edustaa ruotsalaista OK Ravinenia. Aikaisemmin hän on edustanut tšekkiläistä SC Jíčíniä.


title: Radka Brožková

text: Nuorten MM-kilpailuissa 2004 Brožková voitti hopeaa keskimatkalta. Olomoucin MM-kilpailuissa 2008 hän voitti pronssia keskimatkalta.


title: Radka Brožková

text: Hänen vanhempi siskonsa Dana on suunnistuksen maailmanmestari.


title: Niilo Lehtinen

text: Juho Niilo Lehtinen (26. marraskuuta 1893, Jyväskylä–3. toukokuuta 1963, Helsinki) oli lakimies ja Suomen ensimmäinen valtakunnansovittelija 1962–1963. Työriitojen sovittelijana hän saavutti osapuolten luottamuksen avoimella ja maltillisella olemuksellaan ja kyvyllään havaita erimielisyyksien olennaiset kohteet. Tämä tehtävä oli pitkään osa-aikainen tilapäistyö, joten varsinaisen työnsä hän teki asianajajana. Asianajajan työnsä hän jätti vasta siirtyessään Tampereen piirisovittelijan paikalta kokopäiväiseksi valtakunnansovittelijaksi.


title: Niilo Lehtinen

text: Lehtinen kirjoitti ylioppilaaksi Jyväskylän lyseosta 1912 ja suoritti oikeustutkinnon 1916 sekä molempien oikeuksien kandidaatin tutkinnon 1916. Hovioikeuden auskultanttina hän toimi Vaasan hovioikeudessa ja sai varatuomarin arvon 1921. Myöhemmin hän sai oikeustieteen kunniatohtorin arvon.


title: Niilo Lehtinen

text: Niilo Lehtinen aloitti työuransa sosiaalihallituksen ensimmäisenä sihteerinä 1919 ja siirtyi saman vuoden lopulla apulaiseksi Helsingin Lakiasiaintoimistoon. Vakuutusneuvoston sihteerinä hän toimi 1920–1923. Eduskunnan talousvaliokunnan sihteerinä hän oli 1921–1923. Lehtinen muutti Tampereelle ja aloitti siellä asianajajana lokakuun alussa 1923 siirtyen myöhemmin Rekola & Lehtinen -asianajotoimiston osakkaaksi. Sosiaaliministeriön määräämänä työriitojen sovittelijana hän toimi vuodesta 1926 lähtien. Vuonna 1951 Lehtinen teki opintomatkan Englantiin ja 1956 hän toimi työrauhakomitean puheenjohtajana.


title: Niilo Lehtinen

text: Lehtinen menehtyi dramaattisesti liikarasituksesta aiheutuneeseen sairauskohtaukseen valtakunnansovittelijan neuvottelupöydän ääreen toukokuussa 1963 poikkeuksellisen raskaan lakkoaallon jälkeen.


title: Kainuunmeri

text: Kainuunmeri on nimitys, jota on keskiajalta lähtien käytetty kolmesta eri merialueesta. Yleisimmin sitä on käytetty Perämerestä eli Merenkurkun pohjoispuolisesta Pohjanlahden osasta. Harvinaisempi se on tarkoittamassa Pohjoista jäämerta. Siinä merkityksessä sitä käytti Englannin kuningas Alfred Suuri maantieteessään ("Cvensae"). Kolmanneksi sitä on käytetty vuonna 1323 tehdyssä Pähkinäsaaren rauhankirjassa merkitsemässä Pohjanlahtea (). Nimitystä Kainuun meri käytetään Kainuun maakunnassa sijaitsevasta Oulujärvestä


title: Empiirinen oikeustutkimus

text: Empiirinen oikeustutkimus on kokemusperäisen tutkimuksen laji, jonka kohteena on oikeustieteen alaan kuuluvat ilmiöt. Se käyttää yhteiskuntatieteellisiä, psykologisia ja sosiologisia tutkimusmenetelmiä selvittäessään esimerkiksi lainsäädännön vaikuttavuutta, viranomaisten toimien yhdenmukaisuutta ja seuraamusten ankaruuteen vaikuttavia tekijöitä. Empiirinen oikeustutkimus kohdistuu yleensä pelkästään oikeudellisiin kysymyksiin, eikä niinkään taloudellisiin, yhteiskunnallisiin eikä oikeuspsykologisiin näkökohtiin.


title: Empiirinen oikeustutkimus

text: Suomessa empiiristä oikeustutkimusta on opetettu vuodesta 2004 lähtien Joensuun yliopistossa, joka liittyy osaksi Itä-Suomen yliopistoa vuoden 2010 alussa. Oikeustieteiden oppiaineryhmään kuuluvaa tutkimus- ja kehittämisyksikköä johtavat professorit Tarmo Miettinen ja Anssi Keinänen.


title: William Wilson

text: William Wilson (13. marraskuuta 1844 Lontoo, Englanti – 1. kesäkuuta 1912 Glasgow, Skotlanti) oli skottilainen toimittaja ja uintivalmentaja. Wilson kehitti useita kilpauinnin tieteellisiä tekniikoita. Vuonna 1883 Wilson julkaisi "The Swimming Instructor" -kirjan (suom. "Uinninohjaaja"), joka on yksi ensimmäisistä uintia käsittelevistä teoksista. Teoksessaan Wilson määritteli modernit käsitteet vetojen tehokkuudesta, harjoittelusta, käännöksistä ja turvallisuudesta.Vuonna 1877 Wilson kehitti säännöt uudelle joukkuelajille, vedessä pelattavalle pallopelille, jota hän kutsui "vesijalkapalloksi". Ensimmäinen peli pelattiin Dee-joen rantojen välissä Bon Accord -festivaaleilla Aberdeenissa, Skotlannissa. Rannoille asetettiin lippuja 2,5–3 metrin välein ja pelaajat käyttivät pallona "pulu"a, intialaisesta kumista tehtyä pehmeää palloa. Ottelu oli koko pelialueen mittainen painiottelu, mutta se oli sen aikaisten katsojien suosiossa.


title: William Wilson

text: Vuonna 1885 Ison-Britannian Uimaliitto (Swimming Association of Great Britain) tunnusti nykyään vesipalloksi kutsutun lajin ja liitto laajensi Wilsonin ohjeistuksia. Nämä säännöt olivat perustana kansainvälisen uimaliiton, FINAn, säännöille, kun laji levisi Eurooppaan, Amerikkaan ja Australiaan.


title: William Wilson

text: Vuonna 1891 Wilson julkaisi lukuisia lehtiartikkeleita hengenpelastusharjoituksista ja hän palkitsi paikallisia uimakerhoja hengenpelastustekniikoiden kehittämisestä. Wilsonin tekniikat levisivät eräänlaisen käsikirjan mukana ja osoituksena Wilsonin saavutuksista hänet valittiin ensimmäiseksi Kuninkaallisen hengenpelastusliiton (Royal Lifesaving Society) puheenjohtajaksi ("Life Governor").


title: Doom Legacy

text: Doom Legacy on Doom-portti, jonka tarkoitus on pysyä mahdollisimman alkuperäisen kaltaisena kaikkien ominaisuuksien kera. Kuten muissakin porteissa, tässäkin on mahdollista lisätä MD2-mallinteet, hyppiä ja katsella vapaasti. Doom Legacy ei tue ominaisuutta, jolla sektorit laitetaan toistensa päälle kuten esimerkiksi EDGE-peliportissa. Doom Legacy tukee moninpelissä 32 pelaajaa yhtä aikaa. Doom Legacyssä on vielä paljon bugeja.


title: Eväjalkaliskot

text: Eväjalkaliskot (Pygopodidae) on suomumatelijoiden heimo. Eväjalkaliskot muistuttavat käärmeitä johtuen pitkästä, kapeasta ruumiistaan. Käärmeistä eväjalkaliskot erottaa kuitenkin ulkoisista korvarei’istä sekä ei-haarautuneesta, tasaisesta kielestä. Eväjalkaliskojen levinneisyysalue on Australia ja Uusi-Guinea.


title: Jonne Lakanen

text: Jonne Sakari Lakanen (s. 26. helmikuuta 1979 Lohjan kunta) on suomalainen suunnistaja. Seuratasolla hän edustaa Vaajakosken Terää. Aikaisemmin hän edusti Deltaa. Lakanen asuu Lappeenrannassa.


title: Jonne Lakanen

text: Nuorten MM-kilpailuissa Lakanen voitti vuonna 1998 viestihopeaa ja vuonna 1999 kultaa keskimatkalta ja viestistä. Aikuisten MM-kilpailuissa Århusissa 2006 hän sijoittui neljänneksi sprintissä.


title: Jonne Lakanen

text: Lakanen on voittanut useita Suomen mestaruuksia sekä nuorten sarjoissa että aikuisten sarjassa. Jukolan viestissä hän voitti hopeaa Deltan joukkueessa vuonna 2003.


title: Jonne Lakanen

text: Hänen vanhempi veljensä Jani on suunnistuksen maailmanmestari.


title: Pogona

text: Pogona on agamien heimoon kuuluva liskosuku. Suku käsittää 7 lajia, joista muun muassa parta-agamaa ("Pogona vitticeps") käytetään lemmikkieläimenä. Lajeilla on kameleonttien tapaan kyky vaihtaa väriä. Lajien levinneisyys on Australia.


title: JDoom

text: JDoom (tunnetaan myös nimellä Doomsday) on tehty alkujaan antamaan uuden ilmeen Doom-tyylisille peleille antamalla mahdollisuuden käyttää 3D-grafiikkaa peleissä. Kuten muissakin Doom-peliporteissa pelaaja voi hyppiä ja katsella vapaasti. JDoom on ainut suomalainen Doom-peliporti.


title: HMS Penelope (97)

text: HMS Penelope (viirinumero 97) Britannian Kuninkaallisen laivaston Arethusa-luokan kevyt risteilijä. Alus rakennettiin Harland and Wolffin telakalla Belfastissa Pohjois-Irlannissa ja se otettiin palvelukseen 13. marraskuuta 1936.